Air bumi: Mengapa penting untuk dipelihara?

KUALA LUMPUR: Meskipun Malaysia mempunyai simpanan air bumi atau air bawah tanah anggaran sekitar 5,000 bilion meter padu, menurut jurnal sains antarabangsa, Geosciences, penggunaannya masih rendah iaitu hanya tiga peratus.

Setakat ini, beberapa buah negeri iaitu Kelantan, Terengganu, Pahang, Sabah dan Sarawak menggunakannya sebagai sumber air minuman. Di Kelantan umpamanya, telaga tiub digali untuk membolehkan penduduk kampung memperolehi bekalan air bersih.

Air bumi adalah salah satu sumber air yang amat berharga, terdapat dalam ruang serta retakan dalam tanah, pasir serta batu di bawah permukaan bumi dan pembentukan geologi ini dipanggil akuifer.

Terdapat dua kategori air bumi iaitu akuifer cetek (kurang daripada 200 meter dalam bawah tanah) dan akuifer dalam (lebih daripada 200 meter) dan lazimnya kualitinya lebih baik.

TEROKA POTENSI

Kurangnya penggunaan air bumi di Malaysia sebenarnya membolehkan negara menyimpan sumber air ini untuk keperluan kegunaan pada masa hadapan.  Untuk itu, langkah perlu diambil untuk memastikan sumber air yang berpotensi tinggi ini dijaga untuk mengelakkan pencemaran yang mungkin membatasi penggunaannya.

Pengurus Pembangunan Perniagaan Serantau Waterco Malaysia, Koo Zao Cheong berkata, sebab utama mengapa penggunaan air bumi masih kurang di Malaysia adalah kerana negara ini mempunyai banyak air permukaan, yang lebih mudah diakses untuk kegunaan harian.

Menurut beliau, kerja mengesan serta mengeluarkan air bumi adalah juga lebih rumit kerana kriteria hidrogeologi yang berlainan, yang memerlukan teknologi yang lebih maju, lebih ramai pekerja serta kos yang tinggi bagi menjamin kualiti serta penggunaan air bawah tanah yang mampan.

“Memandangkan bekalan air permukaan yang mencukupi untuk memenuhi keperluan penggunaan air negara pada masa ini, tidak ada keperluan mendesak untuk air bawah tanah tetapi ia masih sumber air berpotensi tinggi pada masa depan.

“Meskipun penggunaan air bumi di negara ini belum begitu ketara pada masa ini, namun adalah penting untuk rakyat Malaysia diberi kesedaran tentang perkara ini sebagai usaha untuk memelihara sumber air berkenaan memandangkan ia juga penting untuk ekonomi dalam bidang pertanian, industri makanan, pengairan dan banyak lagi,” kata beliau kepada Bernama, ketika dihubungi baru-baru ini.

Beliau menambah, air bumi di dalam akuifer adalah sumber air yang tiada tandingannya kerana ia memelihara alam sekitar dan menambah sumber air permukaan yang membekalkan kepada keperluan air di rumah-rumah.

“Hampir semua cecair air bersih di dunia adalah air bawah tanah dan ia amat berharga kepada manusia dan alam sekitar. Sekiranya kita tidak bertindak untuk memelihara air bawah tanah ini daripada pencemaran air, daya maju akuifer mungkin terancam dan mencetuskan masalah dalam pelbagai sektor umpamanya kesihatan awam, ” katanya.

KAJI STRUKTUR

Sementara itu, Prof Datuk Dr Nor Azazi Zakaria, Pengarah Pusat Penyelidikan Kejuruteraan Sungai dan Pengairan Bandar, Universiti Sains Malaysia (USM) menjelaskan, apabila sungai tercemar akibat kegiatan manusia atau bencana alam, masyarakat menjadi cemas sedangkan negara kita mempunyai banyak alternatif lain bekalan air.

Sebagai contoh,di samping air bumi atau air bawah tanah, terdapat takungan pantai, sistem penuaian air hujan, Penjanaan Air Atmosfera, penyahgaraman air laut dan sistem Hybrid Off River Augmentation Storage (HORAS).

Menurut beliau, kebanyakan alternatif air itu belum lagi digunakan secara meluas.

Dalam menggunakan alternatif air itu, beliau berkata, adalah wajar untuk pihak berkuasa mula meneroka sumber air bawah tanah yang mempunyai banyak potensi.

“Bagaimanapun, satu kajian terperinci perlu dilakukan sebelum sebarang penerokaan sumber air bawah tanah bagi mengelakkan pencemaran.

“Bagi meneroka air bumi atau air bawah tanah di dalam akuifer batu, kita perlu melakukan kajian mendalam mengenai geometri (bentuk dan saiz) akuifer, jumlah kandungan air di dalamnya, kualiti dan kemampuan membekalkan air.

“Ini kerana air bawah tanah dalam akuifer batu berbeza dengan air permukaan dan air bawah tanah yang hampir kepada permukaan. Untuk itu, penerokaan seumpama itu perlu dilakukan secara cekap dan dipantau pihak berkuasa berkenaan. Ini bagi mengelakkan timbul isu seperti pemendapan tanah apabila air bawah tanah diambil secara berlebihan pada satu-satu masa tertentu,” katanya.

Beliau menambah, bukan semua batu boleh berada dalam akuifer atau tempat penyimpanan air bawah tanah. Ini berkait rapat dengan jenis, tekstur serta struktur batu dan jenis aliran air yang mengalir di bawah permukaan.

Oleh yang demikian, ia memerlukan kemahiran ahli geologi dan ahli geohidro untuk mencari dan meneroka sumber air ini, sementara ahli geologi dan ahli geofizik menyumbang pengetahuan dan kemahiran untuk menentukan lokasi sumber air bawah tanah.

Menurut beliau, ahli geosains dalam bidang sistem maklumat geografi (GIS) boleh menggunakan imej satelit dan foto udara untuk mencari zon berpotensi yang mengandungi sumber air bumi atau air bawah tanah.

MENGOPTIMUM SUMBER AIR

Dalam ketika usaha untuk menggunakan sumber air bawah tanah perlu diperluaskan supaya ia boleh menjadi sumber alternatif air negara, Nor Azazi bagaimanapun berkata, perkara paling penting adalah untuk mengoptimumkan penggunaan air permukaan sebanyak mungkin.

Beliau menegaskan, ini kerana, sekiranya air bawah tanah digunakan, kualiti air perlu dirawat seperti mana air permukaan tetapi kos rawatan air bawah tanah boleh menjadi lebih tinggi sekiranya terdapat kandungan logam berat.

Ini kerana, sekiranya terdapat kandungan logam berat seperti Ferum (besi) dalam air bawah tanah yang dipam, ini akan memberi kesan kepada “kekerasan” di dalam partikel air. Sekiranya ini berlaku, kos rawatan air akan meningkat dan kos pembinaan loji rawatan air turut meningkat.

“Oleh yang demikian, saya ingin mencadangkan supaya diwujudkan undang-undang di bawah Kementerian Perumahan dan Kerajaan Tempatan (KPKT)  supaya skim perumahan baharu boleh melaksanakan sistem penuaian air hujan (SPAH). Sebagai tambahan, sistem paip berkembar untuk air  yang boleh diminum dan air tdak boleh diminum perlu ditekankan dalam kegunaan domestik.

“Sebagai contoh, pengunaan air tidak boleh diminum untuk kegunaan seperti mencuci kereta, menyiram pokok bunga, mencuci lantai dan lain-lain. Tidak perlu membazirkan air yang dirawat. Penggunaan air permukaan perlu ditekankan sebelum kita bercakap mengenai air bawah tanah (akuifer), ” katanya.

KURANGKAN BAHAYA

Mengenai pencemaran air bumi atau air bawah tanah, Cheong menzahirkan kebimbangannya akan tabiat harian masyarakat yang boleh mencemarkan sumber air berkenaan, yang akhirnya akan menyebabkan bekalannya berkurangan dan tidak dapat digantikan secara semula jadi dengan pantas.

Apabila akuifer kekeringan, ianya tidak akan dapat dipulihkan sebagai sumber air, sehingga bila-bila.

Bukan itu sahaja, masyarakat sering beranggapan sekiranya kandungan kimia lebih banyak di dalam air bumi atau air bawah tanah, ia adalah baik untuk alam sekitar tetapi sebenarnya anggapan itu adalah salah.

Beliau lalu mencadangkan beberapa cara untuk mengurangkan bahaya ke atas air bawah tanah seperti mengurangkan penggunaan kimia di dalam rumah atau menggunakan produk pencucian semula jadi, seboleh mungkin.

“Tanggapan lazim ialah lagi keras kimia yang digunakan di dalam bilik air, lagi bersih dan berkilat bilik air tetapi sebenarnya ia menjejaskan alam sekitar. Sebaliknya, cuba guna barangan rumah semula jadi seperti jus lemon, baking soda (serbuk penaik) dan cuka, kerana ramuan ini juga boleh menjadi bahan pencuci yang bagus. Bukan sahaja ia mesra alam tetapi juga kosnya murah.

“Untuk yang suka berkebun, cuba hadkan penggunaan racun serangga. Pilih hanya bahan terbiodegradasi bukan toksik yang tidak menjejaskan alam semula jadi,” katanya. – BERNAMA


Krisis Palestin-Israel, UEFA tangguh perlawanan bola sepak

KESATUAN Bolasepak Eropah (UEFA) menangguhkan semua perlawanan bola sepak yang dijadualkan berlangsung di negara haram, Israel dalam tempoh beberapa minggu akan datang.

Badan induk bola sepak itu dalam satu kenyataan pada Ahad mengumumkan, keputusan itu dibuat susulan konflik berterusan di Israel.

“Berdasarkan situasi keselamatan semasa di Israel, UEFA memutuskan untuk menanggguhkan semua perlawanan di negara itu dengan tarikh baharu akan disahkan dalam masa terdekat.

“UEFA akan terus memantau situasi dengan teliti dan akan terus berhubung dengan semua pasukan yang terlibat sebelum membuat keputusan mengenai tarikh baharu dan kemungkinan perubahan pada perlawanan akan datang,” tulisnya seperti dilapor CNN.

Antara perlawanan terjejas termasuk Israel menentang Switzerland dalam merebut kelayakan EURO 2024 pada Khamis ini.

Malah, satu lagi perlawanan kelayakan EURO 2024 antara Israel dan Kosova yang dijadual berlangsung pada 15 Oktober juga tertangguh.

Turut terjejas adalah perlawanan kejohanan EURO Bawah 21 tahun membabitkan Israel bertembung dengan Estonia dan Jerman.

Selain itu, kejohanan mini yang dijadual berlangsung dari 10 hingga 17 Oktober melibatkan pasukan Bawah 17 tahun dari Israel, Belgium, Gibraltar dan Wales turut ditangguhkan.

Sebelum ini, sayap Pergerakan Perjuangan Islam Palestin (Hamas), Briged Al-Qassam menegaskan bahawa, Operasi Banjir Al-Aqsa sedang berjalan seperti yang dirancang, bagi menggesa Israel bertanggungjawab atas serangannya di Palestin.

Serangan itu merupakan bantahan Palestin terhadap negara haram atas pencerobohan di Masjid Al-Aqsa dan rakyat Palestin yang ditawan.

Operasi Banjir Al-Aqsa itu akan menyasarkan lapangan terbang dan kubu tentera, dengan menggunakan lebih 5,000 peluru berpandu.

Pada Sabtu, tular sebuah video memaparkan Briged Al-Qassam berada di dalam tapak rejim pengganas Israel.

Sebuah lagi video memaparkan, anggotanya turut merampas sebuah ladang Israel dan kubu rejim pengganas di Kerem Shalom, dekat selatan Semenanjung Gaza.

Malah, rakyat Palestin turut berkongsi gambar dan video memaparkan mereka merampas kereta kebal Israel.

Pada masa sama, beberapa anggota pengganas Israel dilapor sudah ditawan pejuang Palestin di Gaza.

Pada Ahad, pesawat Israel bertindak balas melancarkan serangan udara di bandar Khan Yunis, dekat selatan Semenanjung Gaza dan di bandar Beit Hanoun.

Kementerian Kesihatan Palestin melaporkan bahawa, seramai 413 orang rakyat negara itu terkorban, manakala 2,300 lain dilapor cedera susulan serangan berterusan berkenaan.

Author

Fazleen Safina Abd Jamil

View all posts

View all posts


Dhabitah-Wendy sumbang perak, pingat kedua dari skuad terjun

BIRMINGHAM: Gandingan  negara, Nur Dhabitah Sabri-Wendy Ng Yan Yee menghadiahkan pingat kedua bagi skuad terjun negara apabila merangkul pingat perak pada acara 3 meter papan anjal seirama di temasya Sukan Komanwel 2022 Birmingham di sini, pada pada Sabtu.

Penerjun negara itu mengumpul sejumlah 299.85 mata untuk muncul naib juara di Pusat Akuatik Sandwell.

Jumlah markah dikumpul oleh mereka agak jauh daripada juara, Maddison Keeney-Anabelle Luce Smith apabila gandingan Australia itu menawan acara itu dengan jumlah kutipan 316.53 mata manakala pingat gangsa menjadi milik pasangan Kanada, Margo Claire Erlam-Mia Jolie Doucet Vallee. dengan 297.00 mata.

.Bercakap kepada pemberita, Wendy, berkata beliau teruja dan gembira mendapatkan pingat pertama selepas menyertai tiga edisi temasya sukan itu sebelum ini.

“Saya sangar syukur dan berbangga mempunyai Nur Dhabitah sebagai pasangan saya dan kami amat bangga dengan diri sendiri,” katanya.

Nur Dhabitah pula tidak menyangka mereka mampu muncul sebagai pasangan kedua terbaik dalam acara tersebut.

“Prestasi kami sangat ‘kaw-kaw’ hari ini, malah tak macam ini pun di Kejoahanan Akuatik Dunia di Budapest bul;an lalu,” katanya.

Nur Dhabitah-Wendy yang mula digandingkan buat pertama kali dalam tempoh lebih setahun hanya mengumpul 282.45 mata untuk menghuni tempat keenam di kejohanan dunia itu di Hungary.

Susulan pencapaian tersebut, Nur Dhabitah berharap rakyat Malaysia akan terus memberi sokongan kepada mereka dalam usaha menamatkan misi mereka  dengan cemerlang di sini.

Beliau akan kembali semula lewat hari ini bersama ratu terjun negara, Datuk Pandelela Rinong dalam acara10m platform seirama wanita.

Semalam, gandingan Muhammad Syafiq Puteh-Gabriel Gilbert Daim menyumbang pingat pertama dari skuad terjun negara apabila meraih pingat perak bagi acara 3 meter papan anja seirama lelaki. – BERNAMA


Berubah atau anda akan diubah, amaran Shuhaily kepada pegawai polis

PETALING JAYA: Pengarah Jabatan Siasatan Jenayah Bukit Aman memberi amaran terhadap semua ketua-ketua jabatan siasatan jenayah di setiap daerah di seluruh negara berhenti bersekongkol dengan sindiket jenayah atau mereka akan ditukarkan selain tidak disokong untuk dinaikkan pangkat.

Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain berkata, terdapat banyak kepincangan membabitkan jabatan siasatan jenayah sehinggakan ada sarjan boleh memiliki kenderaan Alphard, Vellfire dan Mercedes.

Menurut beliau, walaupun perkara itu berlaku namun pegawai atasan kepada sarjan itu tidak kisah kerana `bos’ turut melakukan perbuatan sama.

“Sebab itu ada antara pegawai dan anggota di bawah penyeliaan anda buat benda merapu-rapu, sebab apa, sebab bosnya sendiri tak ambil port (tak ambil peduli). Bukan setakat tak ambil tahu malah bos pun sama.

“Pergi beli kereta mewah berdua, kau ambil nombor ini, aku ambil nombor ini. Pergi dengan sarjan. Ada tak berlaku? Senyap. Sebab ini memang berlaku dalam pasukan,” kata beliau dalam Majlis Amanat Pengarah Jabatan Siasatan Jenayah di Universiti Sains Malaysia, Pulau Pinang, semalam.

Majlis tersebut dihadiri Ketua-Ketua Jabatan Siasatan Jenayah (KJSJ) Kontinjen dan Ketua-Ketua Bahagian Siasatan Jenayah Daerah (KBSJD) seluruh negara.

Oleh itu, kata beliau, perbuatan mengkhianati pasukan dan negara itu harus diberhentikan kerana jika berterusan akan wujud situasi pegawai polis yang sanggup membunuh antara satu sama lain disebabkan wang yang tidak seberapa.

“Perkara ini juga berlaku disebabkan tiada penyeliaan di bawah (peringkat kontinjen dan daerah) untuk memantau dan melihat cara hidup pegawai dan anggota bawahan mereka,” katanya.

Klip video majlis itu yang dimuat naik di Facebook rasmi PDRM yang menunjukkan Shuhaily berkata, penyeliaan pegawai atau penyelia atasan adalah sebahagian daripada arahan penugasan PDRM.

Susulan amaran keras tersebut video Shuhaily tular di media sosial.

Oleh itu, kata Shuhaily, beliau mahu semua pegawainya berubah atau berdepan tindakan `diubah’ selain tidak akan memberi sokongan kenaikan pangkat.’

“Ini sebab mereka tidak layak diberi tanggungjawab menyelia orang lain dengan pangkat lebih tinggi sedangkan dengan pangkat sedia ada pun anda gagal,” katanya. – Utusan

Author

Media Variasi

View all posts

View all posts


Malaysia beri tumpuan khusus kerana gempa bumi di Turkiye paling teruk dalam sejarah

PUTRAJAYA: Perdana Menteri, Datuk Seri Anwar Ibrahim berkata, tumpuan khusus yang diberikan Malaysia terhadap bencana gempa bumi di Turkiye dan Syria kerana ia adalah malapetaka paling teruk dalam sejarah selain tsunami di Acheh.

Beliau berkata, tumpuan khusus terhadap Turkiye adalah kerana ia banyak membantu negara ini antaranya Malaysia Airports Holdings Bhd yang mengurus Lapangan Terbang Antarabangsa Sabiha Gokcen Istanbul dengan dana besar susulan kerugian besar yang dialami akibat pandemik COVID-19.

Anwar berkata, Turkiye turut membantu dalam beberapa pembelian oleh kerajaan apabila diberikan pertimbangan yang lain daripada komersial serta memberi keistimewaan dan layanan berbeza kepada syarikat Malaysia yang melabur di negara itu.

“Saya mahu rakyat tahu itu bukan hubungan biasa. Pertama adalah sahabat serta sangat dekat dengan kita dan keadaan syarikat kita mengalami permasalahan besar dibantu luar daripada kaedah biasa,” katanya.

Perdana Menteri berkata demikian pada majlis sumbangan dana bencana oleh syarikat swasta kepada Tabung Bencana Kementerian Luar Negeri di sini hari ini.

Anwar berkata, sumbangan kepada tabung itu kini mencecah kira-kira RM25 juta dan antara penyumbang ialah Yayasan Al-Bukhary sebanyak RM10 juta, Gabungan Dewan Perniagaan dan Perindustrian Cina Malaysia (RM4.4 juta), Brahim’s Dewina Group (RM3 juta), YTL Corp Bhd (RM2 juta) serta Sarawak (AS$200,000).

Beliau berkata, sumbangan pelbagai pihak itu mencerminkan perasaan belas ihsan dan perikemanusiaan yang begitu menebal dalam kalangan masyarakat di Malaysia.

Perdana Menteri, yang akan berlepas ke Turkiye malam ini berkata, pada awalnya beliau keberatan kerana memadai menghantar Pasukan Mencari Dan Menyelamat Khas Malaysia (SMART) dan hospital medan namun setelah dihubungi Presiden Turkiye, Recep Tayyip Erdogan, beliau membuat keputusan untuk ke negara itu kerana dapat membayangkan keresahan pemimpin berkenaan.

“Sebagai sahabat, saya fikir elok saya turun secara peribadi,” katanya yang turut disertai Menteri Luar, Datuk Seri Zambry Abdul Kadir serta Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Amrizan Mohd Ali. – BERNAMA


Kes resdung semakin meningkat, kata pakar

KUALA LUMPUR: Jika anak kecil anda sering bersin, hidung berhingus serta tersumbat selain mata berair dan kelihatan lesu, sebaiknya bawalah dia berjumpa doktor.

Kemungkinan besar gejala yang dialaminya itu disebabkan oleh resdung, iaitu tindak balas melampau sistem imun (sistem pertahanan tubuh yang lazimnya membantu melindungi tubuh kita daripada zarah-zarah tidak berjangkit yang disedut) terhadap alergen (bahan-bahan yang boleh menyebabkan alahan seperti debunga, hama habuk, bulu haiwan dan asap rokok).

Resdung boleh diwarisi, atau dengan kata lain penyakit keturunan, dan apabila di tahap kronik, ia boleh menyebabkan radang teruk dan kegatalan pada membran mukus di dalam hidung, mata dan tekak ketika proses menyingkirkan alergen daripada tubuh.

Penyakit ini juga boleh menyebabkan pelbagai komplikasi jika tidak dirawat segera, kata Pakar Perunding Telinga, Hidung, Tekak serta Pakar Bedah Kepala dan Leher di Pusat Perubatan Sunway Velocity (SMCV) Dr Juani Hayyan Abdul Karaf.

AMBIL MASA UNTUK PULIH DARIPADA INFLUENZA, COVID-19

Dalam temu bual bersama Bernama baru-baru ini, Dr Juani berkata beliau mendapati ada peningkatan ketara kes resdung dalam kalangan kanak-kanak berusia bawah 12 tahun dalam tempoh dua tahun lepas, dan menurutnya, angka itu dijangka terus meningkat jika tiada tindakan pantas diambil oleh ibu bapa.

Katanya, jika seseorang anak kecil mengalami resdung kronik dan kemudian dijangkiti sama ada COVID-19 atau influenza, si anak akan mengambil masa yang lama untuk pulih berbanding mereka yang tiada resdung kronik.

Ini kerana apabila radang kronik yang dicetuskan oleh resdung di dalam rongga hidung dan di dalam tiub eustachio (saluran kecil yang menghubungkan tekak dengan telinga) tidak dikawal, badan akan mengambil masa lebih lama untuk melawan jangkitan lain.

“Bukan itu sahaja, kanak-kanak yang tidak disedari mempunyai resdung atau resdung yang tidak dirawat juga lebih cenderung dijangkiti influenza atau COVID-19 kerana radang resdung kronik yang sedia ada akan menjejaskan sistem imun tubuh, dan juga kerana keadaan hidung itu sendiri. Ini akan menyebabkan virus mudah merebak, sekali gus menjadikan keadaan tubuh bertambah teruk.

“Bagi jangkitan COVID-19 atau influenza, lazimnya seseorang pesakit akan pulih dalam masa lima hingga tujuh hari dan demam adalah antara gejala paling ketara. Namun bagi penghidap resdung kronik, ia (jangkitan COVID-19 atau influenza) akan mengambil masa satu hingga dua minggu untuk sembuh dan biasanya pesakit tidak demam. Ini juga adalah perbezaan paling ketara yang perlu diberi perhatian oleh ibu bapa,” kata beliau.

RISIKO OME

Dr Juani  juga mengingatkan bahawa seseorang anak kecil yang dibiarkan menghidap resdung kronik tanpa dirawat akan berisiko tinggi untuk mendapat otitis media berefusi (OME) iaitu takungan cecair di dalam rongga telinga – yang boleh mencetuskan ketidakselesaan serta menjejaskan kualiti hidup si kecil.

“Tiub eustachio menyalurkan cecair keluar dari telinga ke bahagian belakang tekak. Jika tiub itu tersumbat, ia boleh menyebabkan OME, iaitu takungan cecair di belakang gegendang telinga yang boleh mengganggu transmisi bunyi dari telinga luar ke telinga dalam, menyebabkan kehilangan pendengaran konduktif.

“Kanak-kanak yang mengalami OME juga boleh berdepan masalah keseimbangan dan pertuturan selain sukar memberi tumpuan terutamanya ketika belajar. Jika gejala ini semakin teruk, pesakit akan mengalami masalah sukar tidur disebabkan sakit telinga yang berulang,” jelas beliau dan menambah keadaan itu juga boleh menyebabkan gegendang telinga pecah jika tidak dirawat dengan sewajarnya dan terkena jangkitan bakteria.

Memetik kajian yang dilaksanakan oleh Jabatan Otorinolaringologi – Pembedahan Kepala dan Leher Hospital Canselor Tuanku Muhriz UKM yang diterbitkan pada 2020, Dr Juani berkata kebarangkalian resdung berserta OME berlaku di Malaysia adalah sekitar 80.3 peratus.

Mengimbas semula kes kritikal yang pernah beliau kendalikan, katanya kes itu melibatkan seorang kanak-kanak yang nyaris-nyaris kehilangan pendengaran disebabkan OME kronik.

“Saya rawat kanak-kanak yang berusia sembilan tahun ini pada 2020, apabila dia digegaskan ke unit kecemasan akibat sawan tidak terkawal dan altered consciousness (keadaan separa sedar). Ketika pemeriksaan, kami mendapati bahawa jangkitan telinga dengan komplikasinya agak serius. Kami menggunakan antibiotik yang kuat untuk merawatnya selama dua minggu. Ubat yang digunakan ini merentasi rintangan darah ke otak, sekali gus membolehkan telinga dan otak dirawat serentak,” jelas beliau lagi.

Tambahnya, jika kanak-kanak itu tidak dirawat segera, dia mungkin tidak boleh menjalani kehidupan yang normal.

“Malah, dia juga boleh meninggal dunia jika jangkitan telinganya semakin teruk dan menyebabkan jangkitan tulang temporal atau abses otak. Resdung merupakan keadaan perubatan yang harus didiagnosis serta dirawat secepat mungkin,” ujarnya.

RAWATAN YANG ADA

Resdung boleh didiagnosis menerusi sejarah klinikal dan gejala. Selain itu, kini terdapat ujian makmal diagnostik untuk alahan yang mengukur tahap imunoglobulin E (IgE), iaitu sejenis antibodi. Jika seseorang itu mempunyai alahan, paras lgE dalam darah mereka adalah lebih tinggi berbanding paras normal.

“Satu daripada perkara yang kita perlu tahu tentang resdung adalah jenis alergen yang menjadi alahan kepada pesakit. Di SMCV, kami akan mengambil darah dan uji di makmal bagi mengesan 51 alergen utama. Ia merangkumi, antaranya alergen makanan, hama habuk dan bulu haiwan.

“Daripada keputusan ujian darah yang boleh diperoleh dalam tempoh dua jam itu, kami akan lihat paras lgE yang dikeluarkan oleh tubuh pesakit akibat tindak balas alergi,” katanya.

Rawatan lain bagi resdung termasuk semburan kortikosteroid intranasal yang berfungsi sebagai terapi awal yang selamat dan berkesan bagi resdung, kata beliau.

Jelasnya, steroid dalam semburan nasal bertindak secara topikal pada lapisan mukosa yang mengalami radang selain berperanan sebagai agen antiradang dan mengurangkan bengkak pada mukosa dengan risiko kesan sampingan steroid secara sistemik yang sangat rendah.

Pemilihan tablet atau ubat cecair antihistamin yang tepat juga boleh merawat resdung dengan mengurangkan keradangan yang disebabkan tindak balas alahan di dalam hidung.

Dr Juani turut menasihati orang ramai, khususnya mereka yang menghidap penyakit itu, agar mengubah gaya hidup seperti kerap membasuh tangan dan mengelak daripada menyentuh muka atau menggosok mata dan hidung.

“Kenal pasti perkara yang mencetuskan gejala dan elak daripada benda-benda itu. Pastikan persekitaran tempat kerja dan rumah dalam keadaan bersih dan tidak berhabuk. Jika anda ada gejala resdung dan ia menjejaskan aktiviti harian, sila berjumpa doktor dan mulakan rawatan bagi mengawal gejala,” nasihatnya. – BERNAMA


Isu dera di madrasah: Kenyataan polis bercanggah dengan laporan perubatan – Peguam

SHAH ALAM: Laporan perubatan bekas pelatih sebuah madrasah di Shah Alam menunjukkan wujud kecederaan dan trauma dipercayai didera.

Dokumen itu dikeluarkan seorang doktor dari Hospital Tengku Ampuan Rahimah, Klang pada 11 November tahun lalu.

Ia berbeza dengan kenyataan media Ketua Polis Daerah Shah Alam, Asisten Komisioner Mohd Iqbal Ibrahim pada 26 September tahun lalu di mana beliau menafikan dakwaan penderaan terhadap seorang pelatih di Pertubuhan Kebajikan Darussolihin di Shah Alam, Selangor.

Mohd Iqbal menerusi kenyataan medianya berkata, siasatan telah dilakukan terhadap pelatih berkenaan di Hospital Shah Alam, Selangor namun tiada kecederaan ditemui pada mangsa.

Susulan daripada siasatan itu, pengadu iaitu ibu kepada bekas pelatih madrasah berkenaan telah dituduh di bawah Seksyen 182 Kanun Keseksaan.

Bagaimanapun peguam Muhammad Izzat Irfan Taib dari Tetuan Hanif & Co, yang mewakili pengadu, Zuraina Zamri berkata, bekas pelatih berkenaan tidak pernah dibawa ke Hospital Shah Alam sebagaimana kenyataan polis pada September lalu.

“Sebaliknya bekas pelatih dibawa ke Hospital Tengku Ampuan Rahimah, Klang dan laporan perubatan keluar pada November lalu.

“Laporan perubatan berkenaan mengesahkan wujud kecederaan dan kesan trauma yang konsisten dengan laporan polis asal anak guam saya,” katanya kepada media.

Turut hadir, Pegawai Khas Komunikasi Persatuan Pengguna Islam Malaysia (PPIM), Gulab Jan Fazal Eladi.

Terdahulu, keputusan representasi gugur atau tidak, pertuduhan terhadap Zuraina yang didakwa membuat laporan palsu bahawa anaknya dikurung secara salah dan didera oleh pihak madrasah sepatutnya diketahui hari ini.

Prosiding pendakwaan dikendalikan oleh Timbalan Pendakwa Raya, Elyza Amira Habeeb Rahman.

Bagaimanapun, Timbalan Pendakwaraya (DPP) telah memohon kepada pihak Majistret untuk merakam percakapan doktor perubatan terlebih dahulu sebelum memutuskan ia gugur atau tidak.

Majistret Mohamad Redza Azhar Rezali hari ini telah membenarkan permohonan DPP dengan menetapkan prosiding ditangguh ke 13 April depan.

Author

Tun Puteh Wanti

View all posts

View all posts


Hukuman ke atas JDT, Faisal kekal – FAM

KUALA LUMPUR: Persatuan Bolasepak Malaysia (FAM) mengekalkan hukuman yang dikenakan ke atas Johor Darul Ta’zim (JDT) dan penyerang Selangor, Faisal Abdul Halim.

Keputusan itu dibuat oleh Jawatankuasa Rayuan FAM yang bermesyuarat buat kali keenam bagi penggal 2021-2025 di Wisma FAM, Kelana Jaya, Selangor petang Jumaat.

Menurut kenyataan FAM, mesyuarat yang dipengerusikan oleh Datuk Seri Mohammad Mokhtar Mohamad Shariff itu membincangkan empat kes.

Tiga kes membabitkan tindakan penyokong JDT membakar suar dalam aksi Liga Malaysia (Liga M) sementara kes Faisal pula berkenaan penggantungan sebulan yang dikenakan ke atasnya sebelum ini.

“Bagi tiga kes pertama membabitkan penyokong JDT membakar suar, rayuan yang dikemukakan oleh Kelab Bolasepak Johor Darul Ta’zim ditolak, sekali gus hukuman denda berjumlah RM120,000 bagi ketiga-tiga kes berkenaan adalah dikekalkan.

Sementara bagi kes keempat membabitkan pemain Selangor FC, Mohamad Faisal Abdul Halim, penggantungan selama sebulan dari 25 Julai hingga 23 Ogos 2023 adalah dikekalkan, kata badan induk itu.

Menurut FAM, jawatankuasa terbabit juga bersetuju untuk memberi kelonggaran membenarkan Faisal kembali turun menjalani sesi latihan bersama Selangor FC berkuat kuasa serta-merta bagi memastikan beliau dapat mengekalkan tahap kecergasannya sebagai seorang pemain bola sepak, lapor Buletin TV3.

Bulan lalu, Setiausaha Agung FAM, Noor Azman Rahman menjelaskan JDT didenda RM120,000 membabitkan tindakan penyokong Harimau Selatan menyalakan suar dalam tiga perlawanan Liga Malaysia (Liga M) 2023 di Stadium Sultan Ibrahim.

Bagi perlawanan Liga Super antara JDT dan Sabah pada 31 Mac lalu, JDT didenda RM30,000 akibat tindakan penyokongnya membakar suar dalam anggaran sebanyak 10 unit dan didenda RM10,000 kerana kelab itu didapati gagal untuk mematuhi obligasi penganjuran sehingga membolehkan kemasukan dan pembakaran suar oleh penyokong.

Jumlah denda sama dikenakan ke atas JDT juga membabitkan tindakan penyokong membakar suar ketika perlawanan Liga Super menentang Kedah Darul Aman pada 9 April lalu dan aksi Piala FA menentang PDRM, 14 April lalu.

Bagi kes Faisal atau lebih dikenali sebagai Mickey, penyerang kebangsaan itu dihukum susulan kenyataan yang dikeluarkannya ketika temu bual media selepas pasukan Selangor FC berdepan Sabah, April lalu.

Mengikut keputusan, Faisal sebenarnya digantung empat bulan bermula 25 Julai hingga 21 November ini, namun dia hanya dikenakan penggantungan selama sebulan (25 Julai hingga 23 Ogos) yang mana penggantungan tiga bulan seterusnya ditangguh terlebih dahulu tertakluk kepada kelakukan baik selama 12 bulan bermula tarikh 24 Ogos 2023.

Author

Media Variasi

View all posts

View all posts


APMM tahan pak cik dan anak saudara seludup syabu

KUALA PERLIS: Seorang bapa saudara dan anak buah yang dipercayai merupakan warga Thailand ditahan kerana disyaki terlibat dalam sindiket penyeludupan dadah jenis syabu ke negara ini.

Pengarah APMM Kedah dan Perlis, Laksamana Pertama Maritim Romli Mustafa berkata, kedua-dua suspek lelaki berumur 32 tahun dan 50 tahun yang menaiki bot kayu tanpa nombor pendaftaran ditahan pada kedudukan lebih kurang 14 batu nautika dari barat laut Kuala Perlis lebih kurang  8.00 malam tadi.

“Hasil pemeriksaan, anggota penguat kuasa menemukan satu guni berwarna putih berisi 10 bungkusan teh Cina yang mengandungi hablur kristal disyaki dadah jenis syabu seberat 10 kilogram dianggarkan bernilai RM500,000 dipercayai bagi kegunaan lebih 50,000 penagih.

“Selain itu turut dirampas sepucuk pistol model A3 automatik bersama satu kelopak berisi lima butir peluru hidup,” katanya kepada pemberita di sini hari ini.

Katanya nilai keseluruhan rampasan dianggarkan bernilai RM520,000 dan kes disiasat di bawah Seksyen 39 (B) Akta Dadah Berbahaya 1952, Seksyen 8 Akta Senjata Api (Penalti Lebih Berat) 1971, Seksyen 8 (a) Akta Senjata Api 1960 serta Seksyen 6 (1)(c) Akta Imigresen1959/63. – BERNAMA


Aisy Zikry cipta sejarah, pelumba Malaysia pertama eSport MotoGP

PASUKAN Cryptodata RNF MotoGP sangat teruja mengumumkan pemilihan Aisy Amani Zikry (Eiky13) sebagai pelumba eSport rasmi mereka untuk MotoGP eSport Global Series 2023.

Berasal dari Malaysia, Eiky13 membuktikan bakatnya mampu berdaya saing dengan pelumba eSport yang lain.

Kehadiran Eiky13 dalam MotoGP eSport Global Series 2023 mencipta sejarah buat Malaysia apabila menjadi pelumba pertama yang beraksi dalam Siri Global eSport ini.

Diasaskan oleh Razlan Razali, pasukan itu berbangga dengan akar umbinya di Malaysia dan gembira kerana mempunyai bintang negara yang semakin meningkat seperti Eiky13.

Bekerjasama dengan MEM Moto Esport Club yang berpangkalan di Malaysia, keputusan memilih Eiky13 didorong oleh kemahiran dan komitmen luar biasa menjadikannya tambahan yang ideal kepada Pasukan MotoGP Cryptodata RNF.

Laporan dari laman rasmi eSport MotoGP, Razlan Razali merasa bangga dengan kehadiran Eiky dalam pasukannya dan menjadi anak Malaysia pertama yang beraksi dalam Siri Global eSport MotoGP. Sebagai hanya seorang Principal pasukan MotoGP yang berasal dari Malaysia, dia gembira dapat memainkan peranan dalam menyokong bakat dari Malaysia dan percaya Eiky mempunyai potensi untuk bersaing secara kompetitif.

Debut pertama Eiky13 pada 25 Ogos ini pasti menjadi satu perlumbaan yang mendebarkan bagi pasukan Cryptodata MotoGP RNF yang akan berlangsung secara virtual di Litar Mugello, Catalunya dan Misano.

“Saya sangat gembira dan teruja untuk menyertai Pasukan Cryptodata MotoGP RNF untuk Siri Global eSport MotoGP 2023. Saya ingin mengucapkan terima kasih kepada Datuk Razlan dan seluruh pasukan kerana memberi saya peluang hebat ini.

“Saya mahu memberikan prestasi terbaik saya dan berdaya saing di kalangan pelumba MotoGP eSports berpengalaman. Terima kasih atas semua sokongan dan saya teruja untuk memulakan pusingan pertama Ogos ini”, ujar Eiky13.

Author

Muhammad Nor Fadzly Mahat

View all posts

View all posts


KPM akan jumpa ibu bapa pemain ditampar jurulatih

CYBERJAYA: Kementerian Pendidikan Malaysia (KPM) akan mengadakan satu perjumpaan bersama ibu bapa dua pemain pasukan bola tampar perempuan bawah 14 tahun Melaka yang ditampar jurulatih mereka.

Perjumpaan itu diadakan bagi mendapatkan maklumat lanjut berkaitan insiden berkenaan.

Menurut KPM, pihaknya memandang serius isu tersebut dan akan memberikan kerjasama penuh kepada Polis Diraja Malaysia (PDRM) sekiranya ada laporan polis dibuat.

“Pada masa yang sama, KPM juga akan meneruskan siasatan bagi tujuan tatatertib dan jika didapati bersalah, tindakan sewajarnya akan diambil.

“KPM sentiasa komited untuk memastikan keselamatan dan kebajikan murid sentiasa menjadi keutamaan,” maklum KPM dalam kenyataan hari ini.

Terdahulu, tular di media sosial sebuah video memaparkan seorang lelaki yang dipercayai jurulatih pasukan bola tampar wanita menampar dua pemain pasukan itu.

Persatuan Bola Tampar Malaysia (MAVA) dalam kenyataan melaporkan, jurulatih itu telah digantung daripada melibatkan diri dalam semua aktiviti bola tampar kebangsaan sehingga siasatan selesai.

MAVA melaporkan pihaknya juga telah menubuhkan badan siasatan bagi menyiasat kejadian dengan serta-merta, dan akan berhubung dengan pihak berkaitan bagi tujuan itu.

Author

Diyana Rahip

View all posts

View all posts


Tembikai jadi pemanis, minuman pagi raya di Kelantan

TANAH MERAH: Jus tembikai menjadi pilihan masyarakat Kelantan sebagai pelengkap pemanis dan minuman untuk dihidangkan bersama juadah sempena Aidilfitri.

Seorang peniaga buah-buahan, Farah Diana Nabila Baharuddin, 28, berkata, sejak empat tahun berniaga buah-buahan, tembikai atau dikenali masyarakat Kelantan ‘Timun Cina’ laris pada Ramadan dan Syawal.

“Tembikai mendapat permintaan meningkat dua kali ganda berbanding bulan biasa kerana orang Kelantan gemar menjadikan buah ini sebagai pelengkap juadah berbuka puasa dan dijadikan minuman pada pagi Syawal.

“Kebiasaannya pada Ramadan saya mampu menjual lebih 30 metrik tan tembikai pelbagai jenis iaitu tembikai merah, susu dan labu,” katanya ketika ditemui Bernama di gerainya di Kampung Belimbing berdekatan jalan Pasir Mas-Tanah Merah di sini hari.

Farah Diana berkata, permintaan tinggi terhadap tembikai disebabkan masyarakat memproses buah tersebut menjadi jus sebagai minuman pada hari raya.

Farah Diana berkata, tembikai turut menjadi pelengkap utama sebagai pencuci mulut ketika majlis rumah terbuka dan majlis perkahwinan.

“Saya jual pada kadar harga RM2.50 hingga RM4 sekilogram bergantung kepada gred tembikai,” katanya.

Manakala Hafiz Mat Yunos, 35, berkata, tembikai sangat laris kerana menjadi makanan sampingan kepada masyarakat Kelantan apabila berkumpul bersama ahli keluarga dan rakan-rakan ketika berkunjung pada hari raya.

“Hari ketiga raya saya kembali membuka gerai kerana tembikai ini akan diburu masyarakat di sini untuk dijadikan hidangan kepada tetamu pada majlis-majlis yang diadakan.

“Kebiasaannya tembikai paling mendapat sambutan adalah tembikai merah berbanding tembikai kuning kerana rasanya yang manis sesuai dihidangkan dengan apa jua makanan lain,” katanya ketika ditemui di gerainya di Kampung Bukit Mas.

Hafiz berkata, walaupun ada kenaikan harga, namun keadaan itu tidak menghalang semangatnya untuk terus berniaga buah itu di gerai.

“Saya mengambil bekalan tembikai ini di Besut, Terengganu dan bekalan ini naik RM1 hingga RM2 sekilogram berbanding sebelum ini,” katanya. – BERNAMA


Hatrik Bergson benam Kelantan, julang JDT ke separuh akhir

KUALA LUMPUR: Penyerang prolifik Johor Darul Ta’zim (JDT) Bergson da Silva menjaringkan hatrik ketika membantu skuad Harimau Selatan membelasah Kelantan FC 5-0 pada aksi suku akhir kedua Piala Malaysia di Stadium Sultan Ibrahim di Iskandar Puteri, malam tadi.

Kemenangan besar di hadapan penyokong sendiri itu menyaksikan JDT, yang juga juara Liga Super sembilan kali berturut-turut, mara ke peringkat separuh akhir dengan agregat 8-0 sementara Bergson meledak gol kelimanya dalam kempen Piala Malaysia.

Pada aksi tersebut, kelima-lima jaringan skuad kendalian Hector Bidoglio dihasilkan pada separuh masa pertama dengan Muhammad Syahmi Safari dan Muhammad Nazmi Faiz Mansor masing-masing turut mencetak nama sebagai penjaring menghampiri waktu rehat.

Gol pembukaan JDT hadir pada minit ke-12 berpunca daripada kawalan bola kurang kemas pemain tengah Kelantan, Felipe Hereda Dos Santos untuk membolehkan Muhammad Nazmi melakukan hantaran kepada Bergson yang berada dalam kotak penalti sebelum beliau tenang melepaskan rembatan.

Pemain import berusia 31 tahun dari Brazil itu menggandakan kedudukan buat JDT pada minit ke-34 selepas menyempurnakan sepakan percuma menewaskan penjaga gol Ahmad Solehin Mamat yang ‘kaku’ di gawang.

Beliau melengkapkan hatrik tiga minit kemudian selepas memanfaatkan kesilapan pemain pertahanan lawan, Muhammad Ghaffar Abdul Rahman mengeluarkan bola dalam kawasan berbahaya yang menyaksikan beliau mudah melepaskan rembatan deras yang gagal diselamatkan Ahmad Solehin.

Berselang tiga minit, skuad bimbingan Rezal Zambery Yahya terus dihukum, kali ini giliran Muhammad Syahmi mencipta sensasi menerusi jaringan voli dari luar kotak penalti selepas menerima hantaran lambung sebelum Muhammad Nazmi mencetak gol kelima pasukan pada masa kecederaan babak pertama.

Lawan JDT di separuh akhir adalah naib juara tiga kali iaitu Sabah FC yang melakar kemenangan agregat 2-1 menentang Kuching City FC selepas seri 1-1 pada pertempuan suku akhir kedua di Stadium Likas, Kota Kinabalu yang tertangguh selama 45 minit atas faktor cuaca buruk.

Penyerang import dari Jepun, Taiki Kagayama muncul wira skuad Sang Badak menerusi jaringan kemenangan pada minit ke-94 selepas perlawanan berlanjutan ke masa tambahan apabila kedudukan agregat terikat 1-1 dalam masa permainan sebenar.

Ia merupakan gol pertama yang dicetak Kagayama dalam kempen Piala Malaysia musim ini.

Terdahulu, Kuching City berjaya mendapatkan gol yang dicari-cari pada minit ke-84 hasil jaringan sendiri pemain gantian Sabah, Ummareng Bacok ketika cuba mengeluarkan bola daripada sepakan sudut selepas kedua-dua pasukan buntu menemui penyudah susulan bergelut di atas permukaan padang yang becak.

Keputusan 1-1 kekal sehingga wisel penamat yang menyaksikan bekalan satu gol Sabah ketika meraih kemenangan 1-0 di kubu lawan minggu lepas menjadi perbezaan yang membolehkan skuad bimbingan Datuk Ong Kim Swee melangkah ke separuh akhir. – BERNAMA


Elon Musk tubuh syarikat AI untuk faham ‘realiti’ dunia

KETUA Pegawai Eksekutif Tesla dan pemilik Twitter, Elon Musk mengumumkan penubuhan sebuah syarikat kecerdasan buatan (AI) dikenali xAI, pada Rabu.

Menerusi pengumuman itu, Musk turut melancarkan laman web xAI serta mendedahkan bahawa syarikat tersebut akan berkerjasama dengan X (Twitter), Tesla dan beberapa syarikat lain bagi mencapai misi yang ditetapkan, lapor CNN.

“Matlamat xAI adalah untuk memahami sifat sebenar alam semesta,” katanya seperti ditulis dalam laman web berkenaan.

Malah, dalam laman web xAi turut dinyatakan bahawa beberapa pasukan yang diketuai oleh Musk bekerja pada GPT-3.5 dan GPT-4 chatbots OpenAI.

Untuk rekod, Musk merupakan pelabur awal dalam OpenAI dan sebahagian daripada lembaganya, tetapi beliau meninggalkan lembaga itu pada tahun 2018.

Syarikat itu juga termasuk jurutera daripada syarikat teknologi terkemuka lain, termasuk Google Research, Microsoft Research.

Author

Diyana Rahip

View all posts

View all posts


Usah main isu babit prerogatif, keistimewaan Raja-Raja

DAKWAAN Presiden PAS, Tan Sri Abdul Hadi Awang pada kempen Pilihan Raya Kecil (PRK), baru-baru ini, bahawa cara negara ini memberikan pengampunan kepada seseorang pesalah adalah tidak sesuai dengan apa diajarkan Islam kerana pihak yang berhak berbuat demikian ialah ahli keluarga mangsa jenayah, bukan Lembaga Pengampunan menimbulkan kegusaran kepada masyarakat.

Bagi pengamal undang-undang, ucapan sebegitu bertentangan dengan peruntukan Perlembagaan. Apatah lagi, Abdul Hadi selaku ahli Parlimen sudah bersumpah dan berikrar akan mempertahankan Perlembagaan Persekutuan.

Perkara 42(1) Perlembagaan Persekutuan memperuntukkan bahawa Yang di-Pertuan Agong adalah berkuasa memberi ampun (pardon), tunda hukum (reprieves) dan lega hukum (respites) terhadap hukuman mengenai segala kesalahan yang sudah dibicarakan Mahkamah Tentera dan segala kesalahan dilakukan dalam Wilayah-Wilayah Persekutuan.

Peruntukan sama juga menyatakan Raja atau Gabenor sesuatu negeri berkuasa untuk memberi ampun, tunda hukum dan lega hukum segala kesalahan lain dilakukan di negerinya.

Perkara 42(5) Perlembagaan Persekutuan pula menyatakan bahawa satu Jemaah Pengampunan hendaklah ditubuhkan bagi setiap negeri dan dianggotai Peguam Negara, Ketua Menteri negeri itu dan tidak lebih daripada tiga ahli lain dilantik Raja atau Gabenor.

Perkara 42(8) pula menyatakan bahawa Jemaah Pengampunan itu hendaklah bermesyuarat di hadapan Raja atau Gabenor dan Raja atau Gabenor itu hendaklah mengetuai mesyuarat itu.

Selanjutnya, Perkara 42(9) Perlembagaan Persekutuan menyatakan sebelum Jemaah Pengampunan memberi nasihatnya mengenai apa-apa perkara ia hendaklah menimbangkan apa-apa pendapat bertulis yang mungkin sudah dikemukakan Peguam Negara mengenai perkara itu.

Dalam Islam, isu pengampunan ini lazimnya berbangkit dalam kesalahan qisas membabitkan kematian. Dalam kes seperti ini, waris kepada mangsa bunuh itu boleh memilih untuk menggantikan hukuman bunuh balas dengan wang diyat atau memberikan pengampunan penuh kepada pesalah. Dalam kes mangsa berkenaan tidak meninggalkan waris, maka ulama bersepakat bahawa Raja atau pemerintah berkuasa untuk memberikan pengampunan itu.

Dalam kenyataan Abdul Hadi itu, beliau tidak memperincikan bagaimanakah hal pengampunan itu berlaku. Beliau membuat satu kenyataan yang pada asasnya mempersoalkan hak dan keistimewaan diberikan kepada Yang di-Pertuan Agong, Raja dan Gabenor. Tindakan beliau mempersoalkan kuasa diberikan itu adalah satu bentuk penghinaan kepada kuasa Yang di-Pertuan Agong, Raja dan Gabenor dan boleh menimbulkan kegusaran dalam kalangan orang awam.

Hakikatnya, Polis Diraja Malaysia juga sudah berkali-kali mengingatkan ahli politik untuk tidak membangkitkan isu 3R (kaum, Raja dan agama) dalam kempen politik pilihan raya. Apatah lagi bagi Abdul Hadi mempersoalkan kuasa prerogatif diberikan kepada Yang di-Pertuan Agong.

Dalam kes Juraimi Husin v Pardons Board of State of Pahang & Ors [2002] 2 MLRA 121, Mahkamah Persekutuan memutuskan kuasa pengampunan itu adalah kuasa prerogatif Sultan Pahang dan mahkamah tidak mempunyai kuasa untuk mencampuri kuasa prerogatif diberikan kepada Sultan Pahang.

Dalam kes Datuk Seri Anwar Ibrahim v Mohd Khairul Azam Abdul Aziz [2023] 3 MLRA 149, Mahkamah Rayuan menyifatkan tindakan responden mencabar pengampunan penuh diberikan kepada Anwar sebagai satu tindakan seorang penyibuk (busybody) dan pencari masalah (trouble maker).

Kedudukan responden sebagai seorang warganegara dan peguam tidak memberikan hak kepadanya untuk mempersoalkan proses pengampunan yang diberikan serta mahkamah sudah membatalkan tindakan saman ke atas Anwar itu.

Menariknya, mahkamah juga menegaskan kedudukan undang-undang Perlembagaan bahawa kuasa pengampunan itu adalah kuasa mutlak Yang di-Pertuan Agong dan mahkamah sendiri tidak mempunyai kuasa untuk mencampuri atau mempersoalkan pengampunan diberikan.

Berbalik kepada isu asal itu, ucapan Abdul Hadi itu adalah ucapan tidak wajar diungkapkan, terutama semasa kempen politik pilihan raya. Selain itu, jika perlu pun pandangan daripada waris, maka pihak Jemaah Pengampunan boleh menggunakan saluran lain untuk mendapatkan pandangan mereka apabila membabitkan kes berkaitan kematian.

Jemaah Pengampunan selanjutnya boleh membentangkan pandangan waris itu pada mesyuarat pengampunan dihadiri Yang di-Pertuan Agong atau Raja.

Kedudukan undang-undang di bawah Perkara 42 Perlembagaan Persekutuan ini meliputi apa-apa jenis kesalahan dan bukan terhad kepada hukuman berkaitan kesalahan bunuh qisas sahaja.

Apa-apa kesalahan lain juga boleh diampunkan Yang di-Pertuan Agong termasuk kesalahan dianggap takzir dalam Islam. Oleh itu, pandangan Abdul Hadi secara umum mengenai pengampunan itu adalah kurang tepat.

Kita semua menjunjung tinggi kedaulatan Raja-Raja Melayu dan sistem Raja Berperlembagaan. Justeru, usahlah bermain dengan perkara membabitkan prerogatif dan keistimewaan Raja-Raja.

Tindakan bermain dengan isu sedemikian hanya akan memporak-perandakan masyarakat. Tegasnya, apa-apa penambahbaikan kepada sistem pengampunan yang ada dalam Perlembagaan ini boleh disalurkan melalui jalan sepatutnya.

Abdul Hadi sendiri selaku ahli Parlimen boleh menyuarakan hal ini melalui Jawatankuasa Pilihan Khas Hak Asasi Manusia, Pilihan Raya dan Reformasi Institusi di bawah Parlimen.

Artikel asal tulisan Dr Zulqarnain Lukman ini disiarkan di portal Berita Harian. Penulis adalah Peguam Bela, Peguam Cara dan Peguam Syarie.

Author

Media Variasi

View all posts

View all posts


PRN: UMNO kena bantai teruk pun, Zahid tak akan undur – KJ

CYBERJAYA: Bekas Ahli Parlimen Rembau, Khairy Jamaluddin mendakwa Datuk Seri Dr Ahmad Zahid Hamidi tidak akan letak jawatan sebagai presiden UMNO sekiranya keputusan parti itu merundum dalam Pilihan Raya Negeri (PRN) di enam negeri hari ini.

“Zahid Hamidi tak akan turun. UMNO akan kekal seperti biasa. UMNO akan buat tak tahu. Sebab saya punya ramalan seperti Pilihan Raya Umum (PRU) yang lalu, sama juga.

“UMNO kena bantai teruk pun, dia akan buat tak tahu,” katanya seperti dilapor Berita Harian.

Bekas Ketua Pemuda UMNO berkata demikian selepas mengundi di Sekolah Menengah Agama Haji Mohd Yatim, Rembau, Negeri Sembilan pada Sabtu.

Mengulas isu berkaitan peratusan keluar mengundi yang rendah, Khairy turut tidak menolak ia adalah disebabkan faktor hujan dan orang ramai kurang berminat untuk mengundi.

“Terlalu banyak pilihan raya, mereka dah letih politik. Tetapi seperti mana saya sebutkan tadi, PRN ini penting.

“Walaupun tidak ada kesan kepada kerajaan pusat, tetapi ini boleh menentukan kerajaan di peringkat negeri. Sebenarnya kerajaan negeri inilah banyak menyelesaikan masalah harian rakyat.

“Rakyat biasanya tak ada urusan sangat dengan kerajaan Pusat tetapi dengan kerajaan negeri macam-macam,” katanya.

Suruhanjaya Pilihan Raya (SPR) memaklumkan setakat jam 2 petang tadi, Terengganu dan Kedah mencatatkan angka tertinggi pengundian dengan 56 peratus, diikuti Pulau Pinang 53 peratus dan Selangor 51 peratus.

Ia diikuti Negeri Sembilan (49 peratus) dan Kelantan (45 peratus) manakala Pilihan Raya Kecil (PRK) Kuala Terengganu mencatatkan jumlah pengundian 52 peratus.

Author

Diyana Rahip

View all posts

View all posts


Kualiti udara di Kedah semakin tidak sihat

ALOR SETAR: Kualiti udara di beberapa kawasan di negeri ini mencatatkan bacaan Indeks Pencemaran Udara (IPU) yang tidak sihat terutama di Alor Setar dan Sungai Petani.

Menurut Pengarah Jabatan Alam Sekitar (JAS) Kedah, Sharifah Zakiah Syed Sahab, trend IPU di dua bandar tersebut juga menunjukkan peningkatan.

“Setakat pukul 11 pagi ini, semua stesen pemantauan kualiti udara di Kedah kini mencatatkan status IPU sederhana iaitu Alor Setar (94), Sungai Petani (93), Kulim Hi-Tech (78) dan Langkawi (79).

“Walaubagaimanapun, Alor Setar dan Sungai Petani menunjukkan trend peningkatan kepada paras hampir tidak sihat,” katanya ketika dihubungi di sini, hari ini.

Kata beliau, selari dengan saranan dalam Pelan Tindakan Jerebu Kebangsaan, penganjuran melibatkan aktiviti fizikal di luar bangunan dinasihatkan supaya ditangguhkan apabila bacaan IPU melebihi 100.

“Orang ramai juga dinasihatkan agar menggunakan pelitup muka untuk menapis partikel halus terutama bagi yang sensitif dan mempunyai masalah pernafasan seperti asma apabila keluar,” katanya.

Tambahnya, JAS Kedah juga menjalankan rondaan berkala bagi mengesan pembakaran terbuka sebagai salah satu tindakan mengesan dan mengawal punca tempatan.

“Semakan rekod aduan dari 28 September hingga hari ini tiada aduan pembakaran terbuka dari sumber tempatan,” katanya.

Akhbar hari ini melaporkan situasi jerebu yang makin buruk di beberapa negeri sejak kelmarin berpunca daripada asap tebal ekoran kebakaran hutan besar di Indonesia. – Kosmo

Authors

Media Variasi

View all posts

Diyana Rahip

View all posts

View all posts

View all posts


Duda anak tiga ditahan edar dadah bernilai hampir setengah juta ringgit

KUALA LUMPUR: Polis menahan seorang lelaki dan merampas sejumlah dadah bernilai RM452,000 dalam dua serbuan di sekitar ibu negara, semalam.

Ketua Polis Kuala Lumpur Datuk Azmi Abu Kassim berkata lelaki berusia 38 tahun yang juga duda anak tiga itu ditahan menerusi Op Baccharis yang bermula 5 petang hingga 9 malam.

“Lelaki itu ditahan ketika berada di dalam kereta jenis Nissan Cefiro miliknya di tepi jalan di Jalan Klang Lama, di sini dan polis kemudian merampas lima kilogram syabu bernilai RM233,000 daripadanya.

“Lelaki itu yang berada di bawah pengaruh dadah cuba melarikan diri dan bertindak agresif. Empat kereta milik orang awam telah rosak dengan sebuah daripadanya rosak teruk namun tiada kecederaan jiwa berlaku,” katanya dalam kenyataan hari ini.

Beliau berkata hasil siasatan, polis menyerbu kondominium mewah berpengawal yang dihuni lelaki itu di Taman Desa, di sini sekali gus merampas 14,600 biji pil Erimin 5 bernilai RM219,000.

Azmi berkata, lelaki itu yang aktif mengedar dadah sejak dua bulan lepas didapati mempunyai rekod lampau jenayah dan dadah selain dipercayai menjadikan kondominium berkenaan sebagai tempat penyimpanan dadah bagi mengaburi pihak berkuasa.

“Lelaki itu dipercayai mendapatkan bekalan dadah dari ibu negara dan menjadikan pengedaran dadah sebagai punca pendapatan utama. Keseluruhan dadah yang dirampas boleh digunakan 25,000 penagih,” katanya.

Beliau berkata, lelaki itu yang positif dadah jenis Methamphetamine direman hingga 21 Februari ini bagi membantu siasatan mengikut Seksyen 39B Akta Dadah Berbahaya 1952 manakala siasatan lanjut sedang dibuat untuk mengesan ahli sindiket yang terlibat. – BERNAMA


Kementerian, agensi digesa tingkat kecekapan untuk rakyat

PUTRAJAYA: Perdana Menteri, Datuk Seri Anwar Ibrahim hari ini menggesa setiap kementerian dan agensi meningkatkan kecekapan operasi masing-masing dalam setiap urusan melibatkan rakyat.

Berucap pada majlis perjumpaan Perdana Menteri bersama warga Jabatan Perdana Menteri bagi bulan Februari 2023 di sini, Anwar berkata, cabaran ketika ini adalah untuk mengangkat martabat pentadbiran negara ke tahap yang lebih tinggi dan terpuji.

Beliau berkata, keikhlasan pemimpin dan penjawat awam dalam melaksanakan tugas mampu membebaskan rakyat dari segala bentuk penindasan.

“Tanggungjawab pemimpin dan penjawat awam juga adalah untuk membebaskan rakyat dari segala bentuk penindasan, rakyat yang diperbodohkan, dan mengambil harta rakyat hingga hak mereka tersisih,” katanya.

Anwar berkata, di peringkat penguatkuasaan masih wujud kecuaian dan ia perlu diperbaiki dengan segera.

“Kalau terpaksa berbaris berjam-jam untuk mendapat apa-apa lesen, itu bagi saya perlu diperbaiki,” katanya. – BERNAMA


Kes dana Armada: Syed Saddiq diperintah bela diri

KUALA LUMPUR: Mahkamah Tinggi di sini hari ini memerintahkan penyandang kerusi Parlimen Muar, Syed Saddiq Syed Abdul Rahman membela diri atas empat pertuduhan bersubahat melakukan pecah amanah, salah guna harta dan pengubahan wang haram.

Pesuruhjaya Kehakiman, Datuk Azhar Abdul Hamid membuat keputusan itu selepas mendapati pihak pendakwaan berjaya membuktikan kes prima facie terhadap Syed Saddiq, 29, di akhir kes pendakwaan.

Presiden MUDA itu didakwa bersubahat dengan Penolong Bendahari Angkatan Bersatu Anak Muda (Armada), Rafiq Hakim Razali (ketika itu) yang diamanahkan dana Armada berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut di Malayan Banking Berhad, Taman Pandan Jaya di sini antara 8 dan 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PAS sedia disiasat, dakwaan beri wang kepada pengundi PRU15

CYBERJAYA: PAS sedia memberi kerjasama terhadap pihak berkuasa berhubung siasatan dakwaan parti itu memberi wang kepada pengundi pada Pilihan Raya Umum ke-15 (PRU15) lalu.

Naib Presidennya, Datuk Seri Dr Ahmad Samsuri Mokhtar berkata, pimpinan politik yang mendakwa PAS memberi wang kepada pengundi disaran membuat laporan bagi memudahkan pihak berkuasa melakukan siasatan.

“Pandangan saya mengenai pelbagai isu berkaitan dengan dakwaan PAS memberi wang kepada pengundi sama dengan kenyataan beberapa pemimpin termasuk Presiden, Tan Sri Abdul Hadi Awang.

“Kita serahkan sepenuhnya kepada pihak berkuasa untuk menyiasat dakwaan berkenaan,” katanya seperti dilapor Berita Harian hari ini.

Beliau berkata demikian ketika ditemui selepas merasmikan Majlis Apreasasi Penerima Biasiswa YT–TI Young Talent Scholarship, di Terengganu pada Rabu.

Sebelum ini, media melaporkan Abdul Hadi yang juga Ahli Parlimen Marang dilaporkan mempertahankan pengagihan wang oleh segelintir individu kepada pengundi ketika kempen PRU15 dengan mendakwa ia adalah sedekah.

Pada masa sama, Pengerusi Pakatan Harapan (PH) negeri Terengganu, Datuk Raja Kamarul Bahrin Shah Raja Ahmad turut mendakwa PAS memberi wang tunai antara RM300 hingga RM600 kepada pengundi.

Author

Diyana Rahip

View all posts

View all posts


PFAM tuntut FAM bertindak isu tunggakan gaji pemain Melaka United FC

KUALA LUMPUR: Persatuan Bolasepak Malaysia (FAM) digesa supaya segera menetapkan tarikh perbicaraan di Badan Penyelesaian Pertikaian Nasional (NDRC) berhubung isu tunggakan gaji 17 pemain pasukan Liga Super, Melaka United FC.

Persatuan Pemain Bolasepak Profesional Malaysia (PFAM) dalam kenyataan hari ini memaklumkan pihaknya telah membangkitkan perkara tersebut kepada FAM namun sehingga kini mereka masih menunggu maklum balas daripada badan induk bola sepak negara itu.

“PFAM telah mengambil tindakan untuk menghantar notis kepada Melaka United bagi menjelaskan tunggakan berkenaan dan perkara ini dibawa ke peringkat FAM.

“PFAM mengambil serius masalah tunggakan gaji yang dihadapi oleh pemain dan akan membantu untuk membela hak pemain dari semasa ke semasa,” menurut kenyataan itu.

Pada 8 Ogos lepas, PFAM menerima laporan daripada pemain Melaka United terbabit mengenai isu tunggakan gaji yang sedang dihadapi mereka bagi bulan Jun dan Julai serta baki bayaran bagi Januari 2022.

“Setakat semalam, jumlah tunggakan gaji mencecah tiga bulan kerana pemain turut tidak menerima pembayaran gaji bagi bulan Ogos,” menurut kenyataan itu.

Justeru, PFAM menasihati pihak kelab agar sentiasa menghormati obligasi yang dipersetujui dalam kontrak demi menjaga kepentingan kedua-dua pihak.

Untuk rekod, ini bukan kali pertama Melaka United terpalit dengan isu tunggakan gaji pemain selepas masalah sama turut berlaku pada musim sebelumnya.

Melaka United berada di tangga kesembilan Liga Super 2022 dengan mengumpul 17 mata selepas mengharungi 16 perlawanan setakat ini. – BERNAMA


Astro ‘liat’ bila nak pulangkan semula duit pelanggan?

SAMPAI bilakah syarikat pengendali televisyen berbayar Astro Malaysia Holdings Berhad (Astro) mahu kekal dengan persepsi penyediaan taraf perkhidmatan yang teruk kepada pelanggan?

Pihak Astro didakwa masih kekal dengan resminya dalam menyelesaikan rungutan perkhidmatan pelanggan secara sambil lewa malah perkara ini bukan baharu yang pernah diakui sendiri oleh beberapa pertubuhan bukan kerajaan (NGO) sebelum ini.

Jika sebelum ini, Astro didakwa sewenang-wenangnya menetapkan harga pakej atau meletakkan caj atau penalti tersembunyi sehingga menyebabkan pengguna merasa tertipu, selain ramai pengguna meninggalkan aduan di laman media sosial syarikat itu kerana talian khidmat pelanggan begitu lemah.

Terbaharu, ada pengadu wanita kecewa dengan syarikat terbabit apabila wangnya masih gagal dipulangkan semula selepas dia tersilap memasukkan sejumlah RM520 ke Astro dengan akaun orang lain melalui mesin pengeluaran wang automatik (ATM) di Kajang, pada akhir Mac lalu.

Wanita berusia lingkungan 40-an itu yang bukanlah pelanggan syarikat terbabit, segera menghubungi pihak bank dan Astro bagi menuntut semula wangnya.

Bagaimanapun, pekerja khidmat pelanggan bank berkata, perkara itu sudah diberi notifikasi kepada pihak Astro kerana membabitkan akaun penerima di pihak syarikat manakala pihak Astro pula menjanjikan penyelesaian dalam tempoh sekurang-kurangnya tiga minggu sebelum raya.

Wanita terbabit turut ke pusat khidmat pelanggan Astro di Cheras, kerana mahu melaporkan aduan secara rasmi malah dijanjikan perkara berulang, akan selesai sebelum raya.

Bagaimanapun, raya sudah berlalu hampir dua minggu, wakil khidmat pelanggan di pusat Astro mengambil nombor telefon pengadu kononnya untuk menghubungi semula selepas memaklumkan perkara itu kepada pihak atasan termasuk pengurus cawangan.

Sepanjang tempoh Mac sehingga kini, pengadu hanya menerima alasan berulang bahawa dijanjikan untuk pemulangan semula wang dalam tempoh terdekat, tetapi tidak dimaklumkan perkembangannya kecuali jika diminta pengadu.

Persoalannya, bagaimana isu terpencil tersilap memasukkan wang ke akaun orang lain, pihak Astro mengambil masa berbulan-bulan untuk selesaikan, dan tidak ada makluman perkembangan isu kepada pengadu?

Isu sebegini melibatkan seorang pengadu dengan jumlah yang agak banyak bagi mereka yang tidak berkemampuan, bagaimana pula dengan yang lain, yang pihak syarikat tidak pernah mengeluarkan kenyataan berhubung statistik penyelesaian aduan pelanggan?

Astro harus berlaku adil kepada pelanggannya apabila mereka melakukan kenaikan taraf untuk meningkatkan kualiti perkhidmatan mereka.

Untuk rekod, pihak Suruhanjaya Komunikasi dan Multimedia Malaysia (SKMM) pernah mengeluarkan kompaun terhadap Astro kerana melanggar Peruntukan Kod Kandungan Komunikasi dan Multimedia Malaysia.

Terkini, pada Mac lalu, Astro berdepan asakan susulan penurunan jumlah pelanggan, manakala purata hasil bagi setiap pengguna (ARPU) juga lebih rendah.

* Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Jerebu: Cheras, Bukit Rambai, Batu Pahat, Larkin catat IPU tidak sihat

CYBERJAYA: Cheras kekal sebagai kawasan tertinggi mencatatkan bacaan Indeks Pencemaran Udara (IPU) tidak sihat iaitu 169, setakat jam 9 pagi hari ini.

Berdasarkan laporan di laman Sistem Pengurusan Indeks Pencemaran Udara Malaysia (APIMS) Jabatan Alam Sekitar, kawasan yang turut merekodkan bacaan IPU tidak sihat adalah Batu Pahat, Johor (158), Bukit Rambai, Melaka (156) dan Larkin, Johor (137).

APIMS turut mencatatkan bacaan IPU di 60 stesen lain pada tahap sederhana.

Sementara itu, empat kawasan di Sabah iaitu Keningau, Sandakan, Kota Kinabalu dan Kimanis masih mempunyai kualiti udara yang baik.

Bacaan IPU antara 0 hingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas (berbahaya).

Bagaimanapun semalam, Jabatan Meteorologi Malaysia (MetMalaysia) menjangkakan situasi jerebu di negara ketika ini tidak akan berpanjangan berikutan tiupan angin yang kerap berubah.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad, berkata jika jerebu berterusan dan keadaan kualiti udara semakin merosot, iaitu bacaan Indeks Pencemaran Udara (IPU) antara 151 hingga 200 melebihi 24 jam, kementerian melalui METMalaysia bersedia untuk melakukan Operasi Pembenihan Awan.

Author

Diyana Rahip

View all posts

View all posts


Tiga kali tunai umrah dengan berat berbeza, wanita ini dedah punca nekad nak kurus

MENJADI impian setiap wanita untuk mempunyai tubuh badan yang langsing dan sihat sentiasa.

Namun, semakin usia meningkat sejajar dengan perubahan hormon, pastinya perubahan berat badan itu lebih kelihatan ketara untuk naik secara mendadak.

Ditambah pula dengan dunia yang kaya citarasa makanan, tentunya sebilangan daripada wanita menjadi ‘rapuh’ dek terliur menahan nafsu untuk mencuba pelbagai hidangan yang ditawarkan dalam pasaran masa kini.

Namun dalam godaan nafsu itu masih ada yang berjaya mengubah gaya hidup demi mencapai impian mendapatkan berat badan yang ideal.

Seperti yang dikongsi seorang wanita ini, misi menurunkan berat badan dilihat progresif dan secara tidak langsung menaikkan stamina.

Athirah Abdullah mengakui bahawa perjalanan menurunkan berat badan daripada 130 kilogram (kg) ke 86kg bukanlah suatu proses yang mudah untuk dilaluinya kerana mengambil masa hampir satu tahun lima bulan.

Berkongsi tentang kisah Athirah mengerjakan umrah selama tiga kali dengan berat badan yang berbeza, nyata memberi inspirasi buat para wanita di luar sana untuk kekal istiqamah dalam menjayakan misi.

Menurut Athirah, banyak perubahan yang dialaminya setelah menurunkan berat badan khususnya dalam konteks menunaikan ibadah.

“Solat dah sangat ringan boleh sujud dan bangun dengan sangat ringan kalau sebelum ini, Subhanallah azab nak bangun dari sujud. Duduk tahiyat pun selesa boleh angkat ibu jari kaki dengan tenang, lantai masjid sebesar sejadah tu dah muat punggung kalau sebelum ini asyik terduduk atas kaki orang je masa tahiyat akhir.

Tambahnya lagi, antara faktor yang membuatkan dia nekad untuk menurunkan berat adalah kerana usianya yang kini sudah memasuki angka 30 tahun.

“Sebab kalau tak kurus lagi memang sampai bila pun berat susah turun, lepas itu, saya tak pernah kurus dari kecil sebab itu kali ini nekad nak buat sungguh-sungguh,” katanya kepada MEDIA VARIASI.

Berkongsi tentang kisah silamnya, Athirah turut mengakui dia juga seringkali menjadi mangsa body shaming dengan mendapat gelaran ‘badak’.

“Dari kecil kawan-kawan panggil saya ‘badak’. Cara saya atasi adalah enjoy sahaja apa yang diorang nak katakan di depan semua orang. Tapi belakang, saya sedih,” ungkapnya.

Athirah yang kini beratnya mencecah 86kg masih konsisten dalam menjaga pemakanan dan gaya hidup seharian bagi memastikan impiannya mendapatkan berat ideal iaitu 65kg terlaksana.

Pada masa sama, Athirah turut mengingatkan kepada mereka yang mahukan perubahan supaya bersabar dalam menjalani misi berat ideal.

“Banyak kelebihan bersabar tukar lifestyle dari makan entah pape kepada amal gaya hidup sihat,”

“Kalau nak start berubah kena buat keputusan nak atau tak nak,’” ujarnya.

Berikut merupakan perkongsian menu hidangan yang diambil Athirah dalam perjalanan mendapatkan berat idealnya.

Author

Diyana Rahip

View all posts

View all posts


Kerajaan Sabah tolak Akta Laut Wilayah 2012 – Hajiji

KOTA KINABALU: Kerajaan negeri Sabah kekal dengan pendirian untuk menolak penguatkuasaan Akta Laut Wilayah 2012 (Akta 750) yang mengehadkan sempadan maritim negeri sehingga tiga batu nautika (5.5 kilometer) sahaja dari pantai, kata Ketua Menteri, Datuk Seri Hajiji Noor.

Menyatakan pendirian  kerajaan Sabah itu pada Mesyuarat Majlis Tindakan Pelaksanaan Perjanjian Malaysia 1963 (MA63) di Kuching, hari ini, Hajiji, berkata akta itu menghalang keupayaan Sabah untuk mengenakan undang-undangnya sendiri ke atas perkara yang melangkaui tiga batu nautika di laut.

Sambil memberi contoh mengenai perkara itu, beliau berkata, ini akan menghalang keupayaan negeri dalam isu berkaitan cukai jualan negeri Sabah terutamanya melibatkan produk petroleum dan kuasa pihak berkuasa Sabah dalam isu imigresen.

“Sabah berpendapat bahawa sempadan lautnya hendaklah melebihi 200 batu nautika mengikut Perintah Borneo Utara (Perubahan Sempadan) dalam Majlis 1954,” katanya, dalam satu kenyataan, di sini, hari ini.

Pada 23 September 2021, Hajiji pada persidangan Dewan Undangan Negeri (DUN) Sabah, berkata pendirian kerajaan Sabah ialah hak sempadan negeri hendaklah seperti dinyatakan mengikut Perintah Borneo Utara (Perubahan Sempadan) dalam Majlis 1954 yang meliputi pentas benua.

Mesyuarat Majlis Tindakan Pelaksanaan MA63 di bangunan DUN Sarawak, hari ini, pengerusikan Perdana Menteri, Datuk Seri Anwar Ibrahim dan dihadiri  Timbalan Perdana Menteri, Datuk Fadillah Yusof, Hajiji, Premier Sarawak, Tan Sri Abang Johari Tun Openg serta Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali.

Sementara itu, Hajiji berkata, kerajaan negeri mengalu-alukan pengumuman Perdana Menteri bahawa semua isu tertunggak dalam MA63 telah melepasi proses perbincangan dan kini dalam peringkat pelaksanaan.

“Satu-satunya isu adalah mengenai teknikal dan kami berharap dapat bekerjasama dengan kerajaan Persekutuan bagi memastikan semua tuntutan kami diselesaikan sepenuhnya.

“Kerajaan Sabah mempunyai keyakinan dan kepercayaan penuh terhadap kepemimpinan Datuk Seri Anwar Ibrahim dalam menyelesaikan tuntutan MA63 secara baik tidak lama lagi.

“”Ini adalah faedah bersama kedua-dua kerajaan negeri dan Persekutuan dalam usaha membawa kemajuan dan kemakmuran di seluruh negara untuk rakyat,” katanya.

Hajiji berkata kerajaan Sabah juga mengalu-alukan pengiktirafan Perdana Mdenteri bahawa Malaysia terdiri daripada tiga entiti iaitu Sabah, Sarawak dan Semenanjung Tanah Melayu seperti dinyatakan dalam MA63. – BERNAMA


Polis tahan lima termasuk wanita disyaki berkomplot bunuh suami

KLANG: Polis menahan empat lelaki dan seorang wanita yang disyaki terlibat dalam kes pembunuhan suami wanita itu di sebuah rumah di Taman Aneka Baru, Sungai Udang di sini empat hari lepas.

Ketua Polis Selangor Datuk Arjunaidi Mohamed berkata wanita berumur 37 tahun itu ditahan sekitar pukul 10 malam Khamis, tidak sampai 24 jam selepas polis menerima laporan berhubung satu insiden, kononnya suami wanita itu terbunuh dalam kejadian rompakan pukul 2.14 pagi pada hari berkenaan.

Beliau berkata suspek dipercayai membuat perancangan untuk membunuh suaminya sendiri kerana dendam, dengan berkomplot bersama empat lelaki berumur 20 hingga 36 tahun, yang ditahan polis antara Jumaat lepas dan semalam sekitar sini dan Senawang, Negeri Sembilan.

Katanya dalam kejadian Khamis lepas, polis menerima panggilan daripada orang awam berhubung satu pergaduhan melibatkan sekumpulan lelaki yang menyebabkan seorang daripadanya terbaring berlumuran darah di kawasan rumah berkenaan.

“Pasukan perubatan yang tiba di lokasi kemudiannya mengesahkan seorang lelaki berusia 41 tahun telah meninggal dunia,” katanya pada sidang media di Ibu Pejabat Polis Daerah (IPD) Klang Selatan, hari ini.

Arjunaidi berkata suspek utama ketika itu memaklumkan, dua lelaki berpakaian serba hitam dan memakai topeng malah bersenjatakan pisau telah masuk melalui pintu hadapan rumah lalu menikam suaminya sehingga menyebabkan kematian.

“Dakwa wanita itu juga, perompak telah menggeledah bilik dan rumah sebelum mengambil pelbagai beg tangan berjenama, barang kemas serta wang tunai sekitar RM40,000 dan melarikan diri menggunakan kereta BMW. Dianggarkan jumlah kerugian dialami kira-kira RM100,000,” katanya dan menambah lebih 14 tikaman dikesan pada tubuh si mati.

Katanya pada hari yang sama, polis menahan isteri mangsa pada sebelah malamnya, dan wanita itu turut memberikan maklumat berkaitan individu lain yang merupakan kenalannya, disyaki berkomplot dengannya dalam kejadian itu.

“Semua suspek direman sehingga 22 Sept ini dan kes disiasat di bawah Seksyen 302 Kanun Keseksaan kerana membunuh serta Seksyen 395/397 Kanun Keseksaan iaitu rompakan berkumpulan dengan senjata,” katanya.  – BERNAMA


Kes Iki Putra bakal cabar keabsahan Enakmen Jenayah Syariah

IPOH: Majlis Ulama Ikatan Muslimin Malaysia (MUIS) berpendapat perkembangan kes Iki Putra Mubarak yang perbicaraannya bakal didengar di Mahkamah Persekutuan 17 Ogos ini sebagai mencabar keabsahan Enakmen Jenayah Syariah di setiap negeri.

Pengerusi MUIS yang juga Timbalan Mufti Perak, Datuk Zamri Hashim berkata sekiranya kemenangan berpihak kepada pencabar, pihaknya melihat pihak berkuasa negeri tidak boleh menggubal undang-undang jenayah syariah seperti kesalahan berjudi, minum arak berzina dan sebagainya memandangkan undang-undang berkaitan jenayah dikatakan sebagai bidang kuasa Persekutuan.

Malah katanya, MUIS berpandangan situasi ini akan menyentuh kuasa Sultan sebagai ketua agama Islam di negeri-negeri selain akan menyempitkan kuasa Mahkamah Syariah di setiap negeri, lapor Berita Harian.

“MUIS sangat khuatir dan bimbang terhadap kesan keputusan Mahkamah Persekutuan yang akan menyambung perbicaraan kes Iki Putra itu pada 17 Ogos ini yang mencabar keabsahan Enakmen Jenayah Syariah sekiranya pihak yang mencabar berkenaan menang.

“(Jika pencabar menang) Maka undang-undang jenayah syariah yang sedang terpakai sekarang di setiap negeri adalah disifatkan tidak berperlembagaan dan tidak terpakai,” katanya dalam satu kenyataan hari ini.

Zamri turut mencadangkan agar Penasihat Undang-Undang di setiap negeri selain Penasihat Undang-Undang Majlis Agama Islam Negeri menyembah nasihat yang sewajarnya bagi memberi gambaran tepat kepada Sultan di negeri masing-masing berkaitan perkembangan kes Iki Putra.

MUIS, katanya turut menggesa umat Islam merentas ideologi politik, kumpulan dan semua badan bukan kerajaan (NGO) Islam agar melupakan perbezaan sesama sendiri dan segera bersatu padu demi memperjuangkan keabsahan undang- undang jenayah Syariah.

“MUIS berkeyakinan Menteri Hal Ehwal Agama, Datuk Dr Mohd Na’im Mokhtar yang juga mantan Ketua Jabatan Kehakiman Syariah Malaysia sedar akan perkara ini dan mengambil langkah sewajarnya demi kelangsungan undang-undang syariah di Malaysia,” katanya.

Dilaporkan, Iki Putra didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi, Selangor namun disebabkan tidak berpuas hati dengan pertuduhan itu, dia mencabar peruntukan Seksyen 28 Enakmen Jenayah Syariah Selangor (EJSS) 1995 dengan mendakwa negeri atau Mahkamah Syariah tidak mempunyai bidang kuasa untuk menggubal dan membicarakan kes jenayah liwat.

Kes Iki Putra akan dibicarakan di Mahkamah Persekutuan pada 17 Ogos ini bagi mencabar kesahihan enakmen jenayah syariah.

Pada 25 Februari 2021, Mahkamah Persekutuan sebulat suara membenarkan cabaran undang-undang dibuat oleh Iki Putra terhadap Seksyen 28 EJSS 1995 dan sekaligus mengenepikan undang-undang Syariah Selangor yang menetapkan seks di luar tabii sebagai jenayah.

Bagaimanapun pada 19 Mac tahun sama, media melaporkan seramai 200 peguam termasuk peguam bela, peguam cara dan peguam syarie menandatangani petisyen bagi mendesak pindaan Perlembagaan Persekutuan susulan kes Iki Putra.

Menerusi kenyataan bersama, kumpulan peguam itu menyatakan kebimbangan terhadap implikasi keputusan Mahkamah Persekutuan dalam kes Iki Putra melawan Kerajaan Selangor terhadap bidang kuasa negeri menggubal undang-undang jenayah Islam.

Author

Media Variasi

View all posts

View all posts


Lebih 1,700 mangsa banjir masih berada di PPS empat negeri

KUALA LUMPUR: Seramai 1,750 mangsa banjir masih berada di pusat pemindahan sementara (PPS) di empat negeri terjejas pagi ini.

Jumlah mangsa banjir teramai adalah di KELANTAN iaitu 1,584 daripada 490 keluarga, kekal seperti semalam dan menurut Sekretariat Jawatankuasa Pengurusan Bencana Negeri (JPBN) kesemua yang terjejas kini ditempatkan di enam PPS di jajahan Pasir Mas.

Sementara itu, laporan https://publicinfobanjir.water.gov.my/ mendapati Sungai Golok di Kampung Jenob, Tanah Merah merekodkan bacaan melepasi paras bahaya iaitu 24.6 meter (m).

Empat lagi sungai berada pada paras amaran iaitu Sungai Golok di Rantau Panjang, Pasir Mas (8.76 m), Sungai Golok di Kuala Jambu, Tumpat (2.32 m), Sungai Pergau di Jambatan Jerimbong, Jeli (53.89 m) dan Sungai Lanas di Air Lanas, Jeli (29.25 m).

Di JOHOR, jumlah mangsa banjir di daerah Segamat kekal 75 orang daripada 21 keluarga dan ditempatkan di tiga PPS.

JPBN dalam kenyataan memaklumkan seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek pula menempatkan 14 orang.

Di TERENGGANU, jumlah penduduk terjejas banjir meningkat kepada 47 orang daripada 13 keluarga, dengan tiga lagi PPS dibuka iaitu dua di daerah Hulu Terengganu dan satu di Dungun.

Menurut JPBN, PPS tersebut ialah Balai Raya Kampung (Kg) Perih yang menempatkan 10 orang daripada dua keluarga dan Balai Raya Kg Cheting (10 orang daripada empat keluarga) di Hulu Terengganu, manakala satu PPS di Masjid Kg Jongok Batu di Dungun (empat orang sekeluarga).

PPS sedia ada di Sekolah Kebangsaan (SK) Atas Tol di Kuala Terengganu masih menempatkan 23 orang daripada enam keluarga, sama seperti malam tadi dengan keadaan cuaca juga dilaporkan hujan di beberapa kawasan.

Di PERAK, terdapat 44 mangsa daripada 13 keluarga ditempatkan di dua PPS iaitu Dewan Sekolah Menengah Abdul Rahman Talib (SMART) Batu 4 dan SK Sungai Tiang Darat, demikian menurut Sekretariat JPBN.

Timbalan Perdana Menteri Datuk Seri Dr Ahmad Zahid Hamidi dijadual melawat rumah mangsa banjir di sekitar Bagan Datuk dan juga yang ditempatkan di SK Sungai Tiang Darat pagi ini. – BERNAMA


LHDN tarik rayuan berkaitan cukai pendapatan terhadap anak Najib

Peguam Wee Yeong Kang yang mewakili Nooryana Najwa berkata, LHDN memfailkan notis untuk tidak meneruskan rayuan itu pada Isnin.

“Anak guam kami telah menyelesaikan kes cukainya selepas ejen cukainya dan LHDN berbincang mengenainya,” katanya semasa dihubungi hari ini.

Wee berkata rayuan LHDN yang dijadualkan didengar hari ini.

LHDN merayu terhadap keputusan Mahkamah Tinggi Shah Alam pada 26 Ogos 2020 yang menolak permohonannya untuk mendapatkan penghakiman terus terhadap Nooryana Najwa bagi mendapatkan semula RM10.3 juta cukai pendapatan yang belum dibayar.

Pada 24 Julai 2019, kerajaan Malaysia memfailkan writ saman dan penyataan tuntutan menerusi LHDN, di Mahkamah Tinggi, menamakan Nooryana Najwa selaku defendan.

Menurut penyataan tuntutan, LHDN mendakwa Nooryana Najwa gagal mengemukakan Borang Nyata Orang Perseorangan mengikut Seksyen 77 Akta Cukai Pendapatan 1967 bagi Tahun Taksiran 2011 sehingga 2017.

LHDN mendakwa sehingga kini, defendan masih gagal membayar amaun cukai pendapatan yang masih terhutang termasuk dengan kenaikan yang kesemuanya berjumlah RM10,335,292.36. – BERNAMA


Terima rasuah urus mayat, empat staf perubatan ditahan

SEREMBAN: Empat kakitangan perubatan ditahan Suruhanjaya Pencegahan Rasuah Malaysia (SPRM) Negeri Sembilan selepas disyaki meminta dan menerima rasuah berjumlah RM11,000 sebagai balasan menawarkan kerja-kerja pengurusan mayat bukan Islam di sebuah hospital di negeri ini.

Difahamkan, suspek yang merupakan tiga lelaki dan seorang wanita berumur antara 30-an hingga 50-an itu didakwa menerima suapan tersebut sekitar RM100 hingga RM600.

Menurut sumber, suspek ditahan antara pukul 4 petang hingga 7 malam tadi di pejabat SPRM Negeri Sembilan ketika diminta hadir memberi keterangan.

“Kesemuanya bertugas di hospital yang sama dipercayai menerima wang rasuah melibatkan lebih kurang 42 transaksi bank daripada dua syarikat yang menawarkan perkhidmatan pengurusan mayat di antara tahun 2022 dan hingga 2023,” katanya.

Sementara itu, Pengarah SPRM Negeri Sembilan, Awgkok Ahmad Taufik Putra Awg Ismail ketika dihubungi mengesahkan tangkapan tersebut dan berkata, kes disiasat di bawah Seksyen 17(a) Akta SPRM 2009.

Menurut beliau, keempat-empat suspek akan dibawa untuk tujuan permohonan reman di Mahkamah Majistret Jenayah Seremban esok. – Kosmo!

Author

Media Variasi

View all posts

View all posts


Pandelela mahu MS cari lebih ramai bakat sukan terjun

Meskipun berasa sedih dengan situasi terkini sukan terjun, pemenang pingat perak Olimpik Rio 2016 itu mengakui pandemik COVID-19 telah menjejaskan pembangunan atlet junior dalam pasukan kebangsaan serta negeri.

Bagaimanapun, anak kelahiran Sarawak itu yakin Malaysia akan menghasilkan penerjun yang baik pada masa akan datang, sekiranya semua pihak terbabit termasuk MS dan Majlis Sukan Nasional (MSN) melaksanakan usaha yang lebih bersepadu dalam mencari bakat baharu.

“Ada peluang (untuk menghasilkan penerjun yang bagus) cuma perlu masa untuk dibangunkan. Nak pergi dari junior ke tahap saya bukan mudah, ia perlukan masa.

“Saya harap pihak berkenaan seperti MS ada perancangan bagi meningkatkan ‘talent pool’ (kumpulan bakat). Usaha MSN juga penting kerana saya daripada program pembangunan mereka dahulu dan harap ia dapat diteruskan,” katanya kepada Bernama selepas pelancaran token tidak sepiawai (NFT) miliknya ‘P.Zero 1’ di sini, hari ini.

MSN menerusi kenyataan baru-baru ini berkata beberapa acara dalam olahraga dan terjun digugurkan daripada Sukan Malaysia (Sukma) ke-20, bermula 16 hingga 24 Sept ini, kerana gagal mendapat penyertaan sekurang-kurangnya enam negeri.

Selain itu, Pandelela yang akan kembali berlatih esok selepas menyertai Sukan Komanwel Birmingham baru-baru ini, memaklumkan beliau akan bertanding dalam Grand Prix Terjun Kuala Lumpur pada November ini.

Dalam pada itu, Pandelela berkata karya seni digital NFT ‘P.Zero1’ dicipta untuk berkongsi kisahnya kepada dunia dan memberi penghormatan kepada sukan itu yang telah mengubah hidupnya secara drastik, dari hanya seorang gadis kampung Bidayuh kepada atlet wanita yang diiktiraf pada peringkat antarabangsa

“P untuk Pandelela manakala ‘Zero1’ melambangkan perjalanan saya daripada seorang yang tiada apa-apa kepada seseorang yang dikenali dalam sukan,” katanya

Beliau berkata COVID-19 telah mengajarnya perkara baharu selain sukan terjun dan membawanya menerokai pelaburan kewangan terutama dalam aset kriptografi.

Direka oleh artis digital Nicholas Chuan, NFT eksklusif itu yang merupakan produk kolaborasi antara syarikat pengurusannya Knight Communications dengan Prime Sports NFT, kini dilelong menerusi pasar NFT, OpenSea, dengan harga permulaan RM2,000, bermula hari ini ini (24 Ogos) hingga 31 Ogos.

NFT adalah token unik yang wujud dalam blok rantai, bermaksud ia tidak boleh ditiru. Ia boleh mewakili sesuatu produk dalam dunia sebenar seperti karya seni atau muzik serta boleh diniagakan. – BERNAMA


Polis tahan lelaki sakit mental mengamuk guna pisau pemotong daging di Paloh

KLUANG: Polis menahan seorang lelaki dipercayai pesakit mental yang dipercayai mengamuk menggunakan sebilah pisau pemotong daging di Paloh dekat sini tengah hari semalam.

Ketua Polis Daerah Kluang, ACP Bahrin Mohd Noh berkata, dalam insiden pada 1.40 tengah hari itu, suspek berusia 40-an tersebut berjaya ditenteramkan oleh orang awam dan polis kira-kira 10 minit kemudian.

“Polis menerima aduan awam yang melihat seorang lelaki mengamuk dengan menggunakan sebilah pisau pemotong daging. Lelaki itu kemudian berjaya ditenteramkan.

“Siasatan mendapati lelaki berkenaan adalah pemegang kad pesakit mental dan tiada sebarang kejadian yang tidak diingini berlaku,” katanya ketika dihubungi hari ini.

Beliau berkata lelaki itu kemudian dirujuk ke Hospital Enche’ Besar Hajjah Khalsom untuk tindakan lanjut.

Sebelum ini, tular sekeping gambar memaparkan dua lelaki berpakaian seragam dipercayai polis memujuk seorang lelaki yang memegang pisau pemotong daging dipercayai sedang mengamuk di Paloh.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Banjir: 154 mangsa di Kedah ditempatkan di tiga PPS

ALOR SETAR: Mangsa banjir di Kedah meningkat kepada 154 daripada 130 keluarga yang ditempatkan di tiga pusat pemindahan sementara (PPS) di Baling dan Bandar Baharu.

Ketua Bahagian Sekretariat Jawatankuasa Pengurusan Bencana, Angkatan Pertahanan Awam (APM) Kedah, Mejar (PA) Muhammad Suhaimi Mohd Zain berkata, seramai 147 orang daripada 127 keluarga berada di dua PPS, Baling setakat 8 pagi ini.

Mereka ditempatkan di PPS Sekolah Kebangsaan (SK) Seri Bayu dan SK Siong yang masing-masing dibuka pada jam 8.30 malam tadi.

“PPS Masjid Kepala Batu, Bandar Baharu pula menempatkan sembilan mangsa daripada tiga keluarga,” katanya.

Dalam pada itu, Muhammad Suhaimi berkata, beberapa kawasan di daerah Sik, Kuala Muda dan Kulim turut dinaiki air akibat hujan lebat berterusan semalam.

Bagaimanapun setakat ini tiada PPS dibuka di tiga daerah berkenaan namun pemantauan di kawasan sungai serta kawasan berisiko rendah masih dilakukan APM.

“Di Kulim, lokasi yang terjejas banjir kilat adalah di Kampung Bendang Sera, Mukim Terap.

“Di Kuala Muda pula membabitkan sembilan kampung di Mukim Teloi Kiri iaitu di Kampung Bukit Perak A, Kampung Jerai, Kampung Bukit Topanga, Kampung Haji Ismail, Kampung Sungkap Para, Kampung Haji Safar, Kampung Songkai, Kampung Belakang Masjid dan Kampung Paya Keladi.

“Selain itu, Kampung Bukit Hangus di Mukim Jeneri turut dinaiki air akibat hujan lebat semalam namun tiada PPS dibuka,” katanya. – Berita Harian

Author

Media Variasi

View all posts

View all posts


Kadar sewa penginapan rendah antara punca lambakan warga asing di Nilai

SEREMBAN: Kadar sewaan premis yang rendah termasuk untuk dijadikan asrama pekerja oleh majikan antara faktor kawasan Nilai di sini menjadi tumpuan dengan kehadiran dan lambakan pekerja-pekerja asing.

Jumlah yang ramai menginap di kawasan Nilai walaupun ada di antara mereka bekerja di negeri jiran telah menyaksikan masyarakat di kawasan sekitar turut menerima kesan ekoran masalah dan pelanggaran undang-undang yang turut dilakukan warga asing terbabit.

Perkara berkenaan diakui oleh Menteri Besar, Datuk Seri Aminuddin Harun yang turut menyatakan, terdapat majikan yang turut mengambil kesempatan sehinggakan ada pekerja-pekerja asing ini tinggal dalam keadaan tidak selesa di premis-premis terlibat.

“Mereka (warga asing) bekerja di negeri jiran, tinggal di sini namun tidak mengikut peraturan, walaupun kita sedia maklum kita telah menghadapi masalah semasa pandemik Covid-19 yang lalu, namun ia berulang lagi, kita ada peraturan untuk mereka tinggal dalam suasana kediaman lebih selesa namun mereka seolah-olah dipaksa tinggal dalam keadaan sebegini.

“Ia menjadikan Nilai ini sebagai tempat untuk mereka (majikan) meletakkan pekerja-pekerja mereka dengan alasan bahawa Nilai ini sewanya lebih murah berbanding negeri jiran yang terletak bersebelahan. Ini salah satu faktor yang bagi saya mereka mengambil kesempatan, yang mendapat masalahnya pula adalah masyarakat di sekitar Nilai.

“Jadi pihak berkuasa perlu adakan pemeriksaan dan memang terdapat kesalahan-kesalahan, mereka (majikan) juga harus ikut peraturan-peraturan yang ditetapkan kerajaan termasuklah oleh pihak berkuasa tempatan (PBT). Kita tahu sebahagian daripada mereka ada lesen, mereka juga warganegara dan boleh menjalankan perniagaan mereka dengan baik, tetapi pastikan jangan melanggar peraturan, ada kedai yang telah lama beroperasi tapi baharu mahu mohon lesen apabila operasi telah kita dijalankan,” katanya.

Aminuddin yang merupakan Pengerusi Jawatankuasa Kerja Keselamatan Negeri (JKKN) berkata demikian kepada pemberita selepas beliau turun padang menyertai operasi bersepadu melibatkan agensi-agensi keselamatan dan penguatkuasaan Negeri Sembilan di Nilai, malam semalam.

Sementara itu, beliau berkata operasi dikenali sebagai Op Sabong itu dijalankan selepas timbul isu berkenaan lambakan warga asing di negeri ini khususnya di kawasan Seremban dan Nilai.

“Op Sabung merupakan suatu bentuk atur gerak operasi bersepadu seluruh agensi keselamatan dan penguat kuasa termasuk PBT bagi menangani sebarang isu keselamatan dan ketenteraman awam terutamanya lokasi-lokasi panas yang telah dikenal pasti di daerah Seremban dan Nilai.

“Operasi ini tidak terhad dan terikat kepada isu-isu berkaitan warga asing sahaja sebaliknya turut memberi tumpuan kepada perkara lain melibatkan pelanggaran undang-undang, akta, peraturan dan enakmen seperti jenayah, penyelewengan, penyeludupan, salah guna permit dan lesen serta penyalahgunaan dadah,” katanya.

Aminuddin memberitahu, Op Sabung berkenaan berlangsung selama enam hari bermula 24 Oktober lalu yang melibatkan kekuatan seramai 350 pegawai dan anggota daripada 10 jabatan dan agensi keselamatan dan penguatkuasaan seperti Polis Diraja Malaysia, Briged Pertama Infantri Malaysia, Jabatan Imigresen Malaysia, Jabatan Kastam Diraja Malaysia dan Majlis Bandaraya Seremban.

“Sehingga pukul 6 petang semalam (28 Oktober 2023), Op Sabong telah berjaya melaksanakan 17 operasi bersepadu dengan lebih 1,000 warga asing diperiksa dan 185 tangkapan dibuat atas pelbagai kesalahan di bawah Akta Imigresen.

“Sebanyak 254 premis telah diperiksa dan lima premis telah disita manakala sejumlah 388 kompaun dan saman telah dikeluarkan atas pelbagai kesalahan. Menerusi Op Sabong ini juga, sejumlah 600 botol dan tin bir dan 51 peket rokok pelbagai jenama yang diseludup dan disyaki mengelak daripada dikenakan cukai Kastam serta 10 peket syabu dan 16 peket heroin telah dirampas,” katanya.- UTUSAN

Authors

Media Variasi

View all posts

Diyana Rahip

View all posts

View all posts

View all posts


Muhyiddin perlu fokus pertuduhan dihadapi, kurangkan cakap politik – Fahmi

JOHOR BAHRU: Tan Sri Muhyiddin Yassin perlu fokus kepada pertuduhan dihadapinya di mahkamah dan bukannya berpolitik sepanjang masa, kata Pengarah Komunikasi Pakatan Harapan (PH), Fahmi Fadzil.

Fahmi berkata, sebagai orang lama dalam dunia politik, Pengerusi Perikatan Nasional (PN) itu sepatutnya tidak mengeluarkan sebarang kenyataan mengenai perkara lain yang tidak membantu menyelesaikan masalah rakyat pada ketika beliau sedang berdepan pelbagai pertuduhan.

“Janganlah berpolitik sahaja Tan Sri, nak politik lagi tunggulah PRN (Pilihan Raya Negeri), tak usahlah usaha tebuk atap ke, guna pintu belakang ke atau buat komen politik, kita kurangkan, ini pun titah Raja-Raja Melayu,” katanya.

Fahmi, yang juga Menteri Komunikasi dan Digital, berkata demikian kepada pemberita selepas menyampaikan bantuan banjir serta mengadakan lawatan ke Pusat Ekonomi Digital (PEDi) di Kampung Sungai Tiram di sini hari ini.

Beliau ditanya pemberita mengenai laporan media semalam berkaitan keputusan Muhyiddin untuk tidak meletak jawatan sebagai presiden Bersatu, yang disifatkan bekas Perdana Menteri itu selaras dengan kehendak Perhimpunan Agung Tahunan Bersatu 2022.

Sebelum ini, Ahli Parlimen Pagoh itu ketika mengumumkan peletakan jawatan Datuk Wan Saiful Wan Jan sebagai Ketua Penerangan Bersatu, dilapor berkata ia amalan standard bagi mana-mana ahli parti yang berhadapan dengan tuduhan di mahkamah untuk meletak jawatan supaya tidak menimbulkan salah pandangan terhadap Bersatu.

Hari ini, Muhyiddin didakwa di Mahkamah Sesyen Shah Alam atas pertuduhan menerima wang hasil aktiviti haram berjumlah RM5 juta.

Jumaat lepas, beliau mengaku tidak bersalah di Mahkamah Sesyen Kuala Lumpur atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta. – BERNAMA


Jangan cakap saya ‘besar kepala’ – Zii Jia

PEMAIN badminton perseorangan lelaki profesional negara, Lee Zii Jia meluahkan rasa di hati berhubung isu terbaharu melibatkan para pemain profesional dan Persatuan Badminton Malaysia (BAM).

Bekas juara Seluruh England itu menzahirkan perasaan kecewannya dengan tindakan BAM menerusi komen di Instagram jurulatihnya, Wong Tat Meng yang terkejut apabila BAM tidak membenarkan pakaian jenama sukan selain penaja badan induk itu.

“Jangan nanti cakap saya ‘besar kepala’ tak datang training pulak. Aishhhhh… susah ni nak jadi LZJ semua salah I (saya) pening,” katanya seperti dilapor Sinar Harian.

Zii Jia menulis kenyataan itu menerusi komen balas di status Instagram Tat Meng.

Komen berkenaan mendapat tanda suka yang begitu ‘meriah’ dengan rata-rata warganet meluah sokongan terhadap tindakan Tat Meng dan Zii Jia.

Terdahulu, Tat Meng mendakwa seolah-olah ‘dibuli’ dengan peraturan tersebut yang dikuat kuasa ketika para pemain negara giat berlatih bagi mengharungi Kejohanan Badminton Dunia di Copenhagen, Denmark minggu depan.

“Sebelum Kejohanan Dunia, BAM beritahu kami bahawa mereka mewajibkan pemain profesional tidak memakai pakaian sukan jenama selain daripada penaja BAM jika mereka ingin menjalani latihan bersama pada Rabu.

“Saya amat terkejut dengan peraturan ini kerana ia dikuat kuasa ketika persiapan menjelang Kejohanan Dunia.

“Sejak Disember tahun lalu, BAM menjemput Zii Jia berlatih bersama pemain naungan BAM setiap Rabu dan kami berbesar hati kerana dapat mencapai situasi menang-menang termasuk membantu pemain BAM meningkatkan tahap mereka.

“Konflik penajaan bukan sahaja pertimbangan BAM, ia juga melibatkan pasukan kami. Zii Jia, malah barisan jurulatih serta pakar kecergasan dan fisio kami. Atas faktor itu kami tidak dapat memenuhi jemputan latihan ke ABM sebelum ke Denmark,” katanya.

BAM ketika ini ditaja oleh syarikat peralatan sukan terkemuka, Yonex, manakala Zii Jia menandatangani kontrak penajaan bersama Victor selepas dia meninggalkan badan induk itu untuk bergerak secara profesional awal tahun lalu.

Author

Diyana Rahip

View all posts

View all posts


Dapatkan ilmu pelaburan menerusi saluran berdaftar dan sah – Abang Jo

KUCHING: Orang ramai disaran supaya mendapatkan ilmu pelaburan menerusi saluran betul dan berlesan serta tidak terpedaya dengan platform pelaburan yang menjanjikan keuntungan tidak munasabah, kata Premier Sarawak Tan Sri Abang Johari Tun Openg.

Beliau berharap rakyat akan lebih cakna dengan kes penipuan dalam aktiviti pelaburan terutama yang kerap berlaku menerusi media sosial.

“Selalunya media sosial ini banyak yang ditokok tambah, yang ada kalanya menjanjikan pulangan 20 peratus pelaburan dan tiada interaksi fizikal antara kedua-dua pihak. Kalau pulangan itu melebihi daripada apa yang dijangkakan, maka ada sesuatu yang tidak betul.

“Oleh itu, orang ramai perlu menyemak dengan Bank Negara atau Suruhanjaya Sekuriti (SC) untuk mendapatkan tunjuk ajar supaya tidak terpedaya. Apabila silap labur, duit lebur dan ini akan menjurus kepada masalah yang lain juga,” katanya ketika berucap pada majlis Bersama InvestSmart @ Sarawak di sini hari ini.

Abang Johari berkata program berkenaan yang berlangsung sehingga esok mampu memberi kesedaran kepada orang awam dan pelabur mengenai pelaburan secara bijak selain mendedahkan kepada pengunjung instrumen mata wang kripto yang sah serta berlesen di bawah Bank Negara dan SC.

Dalam pada itu, Pengerusi SC Datuk Seri Dr Awang Adek Hussin berkata aktiviti penipuan dalam talian di Malaysia telah meningkat dari 2020, iaitu hampir 72,000 kes penipuan dengan nilai kerugian RM5.2 bilion dicatatkan dari 2020 hingga Mei tahun ini.

Menurutnya 12,000 daripada keseluruhan kes itu melibatkan penipuan dalam pelaburan.

“Sepanjang Januari hingga Jun tahun ini, SC menerima 1,350 aduan dan pertanyaan berhubung aktiviti penipuan dan tidak berlesen dalam pelaburan.

“Penipu pada masa ini kebanyakannya menggunakan saluran media sosial seperti WhatsApp dan Facebook untuk menyasarkan mangsa mereka dan baru-baru ini, kita (SC) mendapati mereka menggunakan Telegram untuk menjalankan aktiviti haram itu,” katanya.

Bertemakan ‘Silap Labur Duit Lebur’, program itu menampilkan 28 reruai seperti Bank Negara, Bursa Malaysia dan Pentadbir Pencen Swasta bertujuan berkongsi tunjuk ajar dan nasihat kewangan dalam pelaburan kepada pelabur serta pengunjung yang hadir. – BERNAMA

TAG: pelaburan, smartinvest, sarawak, abang johari, suruhanjaya sekuriti, lesen,

R3 MASH SMK


Elon Musk mahu beli kelab Manchester United

Oleh: WAHYUDIN AL-BALINGI

ELON Musk, lelaki terkaya dunia pada pagi Rabu membuat ciapan di Twitter dia membeli kelab Manchester United tanpa menawarkan sebarang butiran.

Musk mempunyai sejarah yang tidak bagus dan selalu membuat tweet yang tidak sopan, dan tidak jelas sama ada dia merancang untuk meneruskan perjanjian untuk mendapatkan Manchester United.

“Saya membeli Manchester United, sama-sama,” kata Musk.

Pasukan ini dikawal oleh keluarga American Glazer. Pihak keluarga itu mahupun Musk tidak segera menjawab sebarang komen.

Akhbar British, The Daily Mirror melaporkan tahun lalu bahawa Glazers bersedia untuk menjual kelab itu tetapi hanya jika mereka ditawarkan melebihi 4 bilion pound ($4.84 bilion).

Musk kini cuba untuk keluar dari perjanjian $44 bilion bagi membeli syarikat media sosial itu, yang kemudiannya mengheretnya ke mahkamah.

Manchester United adalah salah satu kelab bola sepak yang disokong terbaik di dunia. Mereka telah menjadi juara England sebanyak 20 kali dan telah memenangi tiga kali Piala Eropah, pertandingan kelab paling berprestij dalam permainan global.

Ketidakpuasan hati di kalangan peminat terhadap kekurangan cita-cita Glazers untuk membawa masuk pemain terkemuka semakin menjadi-jadi selepas kelab itu menduduki tempat keenam dalam Liga Perdana Inggeris musim lalu, manakala saingan sekota, Manchester City memenangi kejuaraan kedua liga berturut-turut.

Kelab bola sepak itu mempunyai permodalan pasaran $2.08 bilion, pada penutupan pasaran saham yang diumumkan pada Selasa.

Peminat Manchester United sejak beberapa tahun kebelakangan ini telah memprotes Glazers, yang membeli kelab itu pada harga 790 juta pound ($955.51 juta) pada 2005, kerana kesukaran kelab itu mempamerkan aksi terbaik di atas padang.

Author

Media Variasi

View all posts

View all posts


Kerajaan Perpaduan pastikan kestabilan negara dan ekonomi, junjung semangat Perlembagaan

KUALA LUMPUR: Perdana Menteri, Datuk Seri Anwar Ibrahim menegaskan Kerajaan Perpaduan yang dibentuk hari ini dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.

Dalam sidang media sulungnya malam ini, Anwar berkata, sehingga tempoh beliau mengangkat sumpah sebagai Perdana Menteri ke-10 pada 5 petang tadi, terdapat tiga komponen terbesar yang membentuk kerajaan perpaduan iaitu Pakatan Harapan (PH), Barisan Nasional (BN) dan Gabungan Parti Sarawak (GPS).

Beliau berkata, PH merupakan blok terbesar dengan jumlah Ahli Parlimen seramai 82 orang diikuti BN (30) dan GPS seperti yang disahkan oleh Pengerusinya, Tan Sri Abang Johari Tun Openg, 23 orang.

Menegaskan soal kestabilan kerajaan yang baharu dibentuk tidak berbangkit, beliau berkata, kerajaan perpaduan itu yang turut disertai Warisan, MUDA dan Parti Bangsa Malaysia juga tidak menolak kemungkinan penyertaan parti lain.

“Saya ingin tegaskan dalam acara pertemuan pertama dengan rakyat selaku Perdana Menteri bagi seluruh rakyat Malaysia, mewakili semua kaum dan menjamin keharmonian semua rakyat, saya tetap bersedia menerima penyertaan semua yang lain untuk menjadikan negara ini stabil.

“Saya meraikan rakan-rakan termasuk daripada Perikatan Nasional (PN) walaupun kenyataan Pengerusinya pada peringkat awal tidak memberangsangkan iaitu mempertikai keabsahan dan jumlah kita,” katanya.

Anwar berkata, pihaknya mengalu-alukan penyertaan mana-mana parti namun dengan syarat mereka mesti bersetuju dengan asas pembentukan kerajaan perpaduan iaitu tadbir urus yang baik, tiada tolak ansur terhadap rasuah dan Malaysia untuk semua rakyat Malaysia.

“Saya tidak akan bertolak ansur sama sekali dengan rasuah… ini disepakati. Ini juga syarat kita dalam membentuk Kerajaan Perpaduan Nasional.

“Saya mengalu-alukan PN memberikan pertimbangan apakah mereka bersedia untuk mendukung kerajaan ini yang sudah kuat dan stabil (merujuk kepada jumlah keseluruhan Ahli Parlimen),” katanya.

Pengerusi PH itu turut menegaskan selaras dengan semangat Perlembagaan Persekutuan yang menyaksikan Bahasa Melayu, hak orang Melayu, agama Islam dan kedaulatan Raja-Raja Melayu menjadi rohnya, kerajaan di bawah pimpinan beliau juga tidak akan bertolak ansur untuk menjamin hak kewarganegaraan, peluang mengiktiraf hak semua kaum, agama dan wilayah di negara ini. – BERNAMA


PRU15: Vennex Jasmin tawar diri jadi calon Parlimen Ranau

CYBERJAYA: Ketua Pemuda UMNO Bahagian Ranau, Vennex Jasmin menawarkan diri untuk bertanding pada Pilihan Raya Umum ke-15 nanti.

Pengumuman tawaran itu dibuat Mesyuarat Pemuda UMNO Bahagian Parlimen 179 pada semalam.

Vennex bagaimanapun berkata, perkara ini akan bergantung kepada keputusan pucuk pimpinan parti.

Mesyuarat tersebut turut mengemukakan usul agar kepimpinan tertinggi parti memberi ruang kepada orang muda di kalangan pemimpin bahagian Ranau agar diketengahkan sebagai calon bagi kawasan Parlimen Ranau PRU15 yang bakal tiba tidak lama lagi.

“Ketua Pemuda Bahagian Ranau memohon kepada pihak pimpinan atasan supaya kerusi Parlimen Ranau dapat diberi kepada UMNO.

“Ketua Pemuda UMNO Bahagian Ranau mengumumkan berniat untuk menawarkan diri bertanding bagi mewakili parti UMNO selaku calon untuk anak muda di Ranau pada PRU15,” katanya dalam satu kenyataan.

Perdana Menteri, Datuk Seri Ismail Sabri Yaakob, mengumumkan pembubaran Parlimen berkuat kuasa semalam selepas diperkenan Yang di-Pertuan Agong memberi laluan pelaksanaan PRU15.

Pengumuman yang dibuat semalam sekaligus memulangkan mandat kepada rakyat setelah negara berdepan ketidaktentuan politik yang menyaksikan pertukaran tiga kerajaan dan Perdana Menteri pada pasca PRU14.

Untuk rekod, kerusi Parlimen Ranau pada PRU14 lalu dimenangi Jonathan Yasin daripada Pakatan Harapan (PH) dengan 14,880 undian ketika menentang Ewon Ebin daripada parti Barisan Nasional (BN) yang mendapat 13,804 undi dengan majoriti undi sebanyak 1,076.

Author

Mohamad Fitri Hazim Hazam

View all posts

View all posts